Author: Институт перевода Библии
Date: 2022-09-30T19:40:03.420339+00:00

КъэбарышӀур: ШӀошъхъуныгъэ зиӀэхэу Рим къэлэшхом дэсхэм апостол Паул тхылъэу афитхыгъэр

КъэбарышӀур: ШӀошъхъуныгъэ зиӀэхэу Рим къэлэшхом дэсхэм апостол Паул тхылъэу афитхыгъэр

1. ШӀошъхъуныгъэ зиӀэхэу Рим къэлэшхом дэсхэм апостол Паул тхылъэу афитхыгъэр

ШӀошъхъуныгъэ зиӀэхэу Рим къэлэшхом дэсхэм апостол Паул тхылъэу афитхыгъэр

ШӀошъхъуныгъэ зиӀэхэу Рим къэлэшхом дэсхэм апостол Паул тхылъэу афитхыгъэр

1. 1

2. 2

3. 3

4. 4

5. 5

6. 6

7. 7

8. 8

9. 9

10. 10

11. 11

12. 12

13. 13

14. 14

15. 15

16. 16

АПЭРЭШЪХЬ

ШӀОШЪХЪУНЫГЪЭ ЗИӀЭХЭУ РИМ КЪЭЛЭШХОМ ДЭСХЭМ АПОСТОЛ ПАУЛ ТХЫЛЪЭУ АФИТХЫГЪЭР

ШӀуфэс

1^1Сэ сы Паул, Исус Христос сыфэлажьэ. Христос иапостол[*] сыхъунэу Тхьэр къысаджи, ежь дэжь къикӀырэ къэбарышӀур[*] згъэӀунэу сигъэнэфагъ. 2А къэбарышӀур ипегъымбархэм ажэ къыдэкӀэу Тхьэм цӀыфхэр ыгъэгугъагъэх, игущыӀэ тхыгъэ лъапӀэхэм[*] зэрарытым фэдэу+. 3А къэбарышӀур ы Къо ехьылӀагъ. Ар цӀыфэу къэхъугъ, пачъыхьэ Даутэ къытекӀыгъэ цӀыфхэм ащыщыгъ+. 4Исус лӀагъэхэм къызэрахэтэджыкӀыжьыгъэмкӀэ Тхьэм ы Псэ ЛъапӀэ ар Тхьэм зэры Къор лъэкӀыкӀэ къыгъэнэфагъ. Ежьыр ары Исус Христосэу ти Зиусхьаныр. 5Христос иӀэмыркӀэ Тхьэм ынэшӀу сэ къысщифи, Христос ыцӀэкӀэ лъэпкъ пстэуми шӀошъхъуныгъэ яӀэ згъэхъоу, ежь езгъэдэӀунхэм пае, апостолэу сигъэнэфагъ+. 6Шъори ахэмэ шъуащыщ, Исус Христос шъори ибынхэм ащыщ шъухъунэу къышъоджагъ.

7Шъо, Рим къэлэшхом дэсхэу, Тхьэм шӀу ылъэгъухэу, ицӀыф лъапӀэхэм ащыщ хъунхэу къызэджагъэхэм, мы тхылъыр къышъуфэсэтхы. Тхьэу тя Тэ лъапӀэмрэ Зиусхьан Исус Христосрэ анэшӀу къышъущарэфи, гупсэф къышъуарэт+.

Паул Рим къэлэшхом кӀонэу зэрэфэягъэр

8Ыпэ рапшӀэу шъуишӀошъхъуныгъэ икъэбар дунаим тыдэкӀи цӀыфхэм зэрэщагъэӀурэм пае, Исус Христос ыцӀэкӀэ пстэуми шъощ пае Тхьэм щытхъу фэсэшӀы,+
9сыда пӀомэ, Тхьэм ы Къо ехьылӀэгъэ къэбарышӀур згъэӀузэ, сыгу етыгъэу сызфэлажьэрэ Тхьэр сишыхьат. Ащ селъэӀу зыхъукӀэ, сыдигъуи зэпымыоу шъуигугъу зэрэсшӀырэмкӀи ар сишыхьат+. 10Тхьэм ыӀомэ, шъуадэжь зэгорэм сыкъэкӀоныр къыздэхъункӀэ селъэӀу+.

11Сыда пӀомэ, Тхьэм ы Псэ ЛъапӀэ дэжь къикӀэу, шъугухэр зыгъэпытэн шӀугъэ шъозгъэгъотыным пае, лъэшэу шъуслъэгъу сшӀоигъу. 12А зы шӀошъхъуныгъэу тиӀэмкӀэ тызэрэгъэгушхоныр ары зыфасӀорэр. 13Шъуадэжь сыкъэкӀонэу бэрэ сыгу зэрэхэлъыгъэр шъушӀэн фае, сшыхэр, ау джы нэсыфэ пэрыохъу горэ къысфэхъущтыгъ. НэмыкӀ лъэпкъхэм адэжь шӀугъэ къызхэкӀырэ Ӏоф зэрэщысшӀагъэм фэдэу, шъуадэжьи Ӏоф щысшӀэнэу сыфай+.

14Алыджхэми нэмыкӀ лъэпкъхэми, акъылышӀу зиӀэхэми, зимыӀэхэми пшъэрылъ афысиӀ+. 15Джары шъо Рим къэлэшхом дэсхэм къэбарышӀур шъозгъэӀу лъэшэу зыкӀысшӀоигъор.

КъэбарышӀум лъэкӀэу хэлъыр

16Христос ехьылӀэгъэ къэбарышӀум сытеукӀытыхьэрэп, сыда пӀомэ, къэбарышӀур ары Тхьэм илъэкӀэу хэти шӀошъхъуныгъэ зиӀэр мыкӀодэу къэзгъэнэжьырэр, апэу джуртыр, етӀанэ мыджуртыр+. 17Сыда пӀомэ, Тхьэм ежь дэжькӀэ цӀыфым шъыпкъагъэ иӀэу зэрилъытэрэ гъогур къэбарышӀум къегъэнафэ. Ыпэ къыщегъэжьагъэу ыкӀэ нэс а Ӏофыр зэрэхъурэр шӀошъхъуныгъэм игъогукӀэ ары, Тхьэм игущыӀэ тхыгъэхэм зэрарытым фэдэу[*], «ШӀошъхъуныгъэ зэриӀэм пае, Тхьэм дэжькӀэ шъыпкъагъэ зиӀэр псэущт»+.

ЦӀыф пстэуми Тхьэм дэжькӀэ лажьэу яӀэр

18Тхьэм шӀолӀыкӀ фырямыӀэу цӀыфхэр зэрэпсэухэрэм паий, ябзэджэгъэ пстэуми апаий игубжэу уашъом къехырэр Тхьэм къегъэнафэ, сыда пӀомэ, ябзэджагъэкӀэ шъыпкъэр аулъэгу+. 19Тхьэм ехьылӀагъэу цӀыфмэ ашӀэшъущтыр ахэмкӀэ нафэ, Тхьэм ар къафигъэнэфагъ+. 20Сыда пӀомэ, Тхьэм дунаир къызигъэхъугъэм щегъэжьагъэу, ежь ищытыкӀэ-псэукӀэу амылъэгъушъурэм Тхьэм къыгъэхъугъэхэмкӀэ цӀыфхэм нафэу гу лъатэн алъэкӀы. ИщытыкӀэ-псэукӀэ амылъэгъушъоу зыфасӀорэр илъэкӀышхоу мыкӀодыжьыщтри ары, ежь зэрэ Тхьэри ары. Арышъ, цӀыфхэм зызэрагъэхыен зи щыӀэп+.

21Тхьэр ашӀагъэ пэтми, ащ фэшъуашэу лъытэныгъи щытхъушхуи фашӀыгъэп. Ау ягупшысэхэр хьаулые хъугъэх, агухэу зэхэшӀыкӀ зимыӀэхэри ушӀункӀыгъэх+. 22АкъылышӀу яӀэу зашӀошӀыжьэу, зэхэшӀыкӀ ямыӀэ хъугъэх+. 23Щытхъушхо зиӀэ Тхьэу мыкӀодыжьыщтыр агъэлъапӀэщтыгъэп. Тхьэм ычӀыпӀэ рагъэуцо ежьхэм аӀэкӀэ ашӀыгъэ сурэтхэу кӀодыжьыщт цӀыфхэм, бзыухэм, лъэкъуиплӀыкӀэ зекӀохэрэм, ныбэкӀэ цуахъохэрэм афэдэхэр. Ахэр тхьэпапкӀэу агъэлъэпӀагъэх+.

24Арышъ, ахэмэ агухэр Ӏоф мыхъунхэм акӀэхъопсхэу, апкъыхэмкӀэ мыхъун зэрашӀэжьынэу, шӀоим хэтхэу Тхьэм къыгъэнагъэх+. 25Тхьэм ишъыпкъэ ычӀыпӀэ пцӀыр рагъэуцуагъ. Тхьэу зэкӀэ къэзгъэхъугъэр амыгъэлъапӀэу, ащ фэмылажьэхэу, Тхьэм къыгъэхъугъэхэр агъэлъэпӀагъэх, ахэми афэлэжьагъэх. Ежь Тхьэм мыкӀодыжьын щытхъушхор ий. Амин.

26Арышъ, агу зыкӀэхъопсырэ Ӏоф мыхъунхэм апылъынхэу Тхьэм ахэр къыгъэнагъэх. Ябзылъфыгъэхэри зэрэпсэунхэ фаем текӀыхи, зым адрэм мыхъун ришӀэжьыгъ+. 27Ащ фэдэу хъулъфыгъэхэри зыфэдэнхэ фаем текӀыхи, яшъузхэм якӀолӀэжьынхэр ханэжьи, зы лӀыр адрэ лӀым кӀэхъопс хъугъэ. Аущтэу хъулъфыгъэхэми мыхъун зэрашӀэжьи, апкъыхэмкӀэ язекӀокӀэ емыкӀу ифэшъуашэ агъотыжьыгъ.

28Ащ нэмыкӀэу, Тхьэр зыфэдэр ашӀэнэу зэрамыдагъэм пае, емыкӀу Ӏофхэр ашӀэнхэу акъыл къуанчэр яӀэу Тхьэм къыгъэнагъэх. 29Мышъыпкъэ пстэури, зинэ пстэури, тхьагъэпцӀыгъэ пстэури, нэйпсыягъэ пстэури, бзэджэгъэ пстэури агухэм арыз хъугъэ. Шъугъонри, цӀыф укӀынри, зэщыхьанри, пцӀы усынри, уджэгъунри агухэм арылъ зэпытых. 30Ахэр бзэгухьэх, цӀыфхэм ӀаекӀэ атегущыӀэх, Тхьэр ауджэгъу, цӀыфхэм агу хагъэкӀы, зыщэтхъужьых, загъэпагэ, бзэджагъэхэр къаугупшысых, ятэ-янэхэми афэӀорышӀэхэрэп. 31ЗэхэшӀыкӀ яӀэп, ягущыӀэхэр агъэцакӀэхэрэп, гуфэбагъи ахэлъэп, зэшӀужьынхэри гукӀэгъури зыфэдэхэр ашӀэрэп+. 32А цӀыфхэм Тхьэм иунэшъо зафэ ашӀэ, ащ фэдэ Ӏофхэр зышӀэхэрэм укӀ зэряфэшъуашэри. Ау щытми, ежьхэм ащ фэдэхэр зэрашӀэхэрэм имызакъоу, а Ӏофхэр зышӀэхэри адэх+.

ЯТӀОНЭРЭШЪХЬ

Тхьэм цӀыфхэм хьыкум зэратыришӀыхьэрэр зафэ

2^1О хэт ущыщми, нэмыкӀ горэ бгъэмысэмэ, зызэрэбгъэхыежьын зи щыӀэп. Ар зэрэбгъэмысэрэмкӀэ о зыогъэмысэжьы, сыда пӀомэ, адрэр зэрыбгъэмысэрэ Ӏофхэр ори ошӀэх+. 2Ащ фэдэ Ӏофхэр зышӀэхэрэм Тхьэм шъыпкъэм тетэу хьыкум зэратыришӀыхьащтыр тэшӀэ. 3Ау а Ӏофхэр зышӀэхэрэр о бгъэмысэхэзэ, ори ахэмэ ашӀагъэм фэдэ пшӀэу, Тхьэм ихьыкум къыптыримышӀыхьанэу огугъа? 4Хьауми Тхьэм ишӀугъэшхо, ыгу ишъэбэгъэшхо, ищэӀэгъэшхо зэмыпэсхэу ара? Тхьэм ишӀугъэшхокӀэ уипсэкӀодхэм уафыкӀэгъожьынэу игъо узэрэригъафэрэр къыбгурыӀорэба+?

5Ау уигуркъагъэкӀи, угукӀэ уипсэкӀодхэм узэрафыкӀэмыгъожьырэмкӀи Тхьэм игубжырэ ихьыкум зафэрэ къызылъэгъощт мафэм Тхьэм губжэу къыптырилъхьащтым хэогъахъо+. 6Тхьэм хэти Ӏофэу ышӀагъэхэм яфэшъуашэ ригъэгъотыжьыщт+. 7ШӀушӀэным ыуж имыкӀхэу, щытхъушхом, лъытэныгъэшхом, мылӀэныгъэм ауж итхэм мыкӀодыжьын щыӀэныгъэ аритыщт. 8Ау зызгъэкъаигъэхэу, шъыпкъэм фэмыӀорышӀэхэу, бзэджагъэм ыӀэ зизылъхьэрэ цӀыфхэм Тхьэм игубжышхо къалъигъэӀэсыщт. 9Тхьэм хэти бзэджагъэ зышӀэрэм гузэжъогъурэ гухэкӀрэ къылъигъэӀэсыщт, апэу – джуртым, етӀанэ – мыджуртым+. 10Ау Тхьэм хэти шӀу зышӀэрэм щытхъур, лъытэныгъэр, гупсэфыр къылъигъэӀэсыщт, апэу – джуртым, етӀанэ – мыджуртым+. 11Сыда пӀомэ, ятеплъэ емыплъэу, цӀыф пстэури Тхьэм изэфэд+.

12Пегъымбар Мусэ и Тэурат хабзэ зимыӀэхэу, псэкӀод зышӀэгъэ цӀыф пстэури хэбзэнчъэхэу кӀодыжьыщтых, Тэурат хабзэр ямыӀагъэ пэтми. Тэурат хабзэм ыӀэчӀэгъ чӀэтхэу, псэкӀод зышӀэгъэ цӀыф пстэури Тэурат хабзэм тетэу Тхьэм ыгъэмысэщтых+. 13Сыда пӀомэ, Тэурат хабзэм итхэр зэхэзыххэрэр арэп Тхьэм дэжькӀэ шъыпкъагъэ зиӀэхэр, Тэурат хабзэм итхэр зыгъэцакӀэхэрэр ары нахь+. 14Хымэ лъэпкъхэм[*] ащыщхэу Тэурат хабзэр зимыӀэхэм гурыӀоныгъэу ахэлъымкӀэ Тэурат хабзэм итхэр загъэцакӀэхэкӀэ, Тэурат хабзэр ямыӀэ пэтми, хабзэр зыфэдэр зэрашӀэрэр къагъэлъагъо, 15сыда пӀомэ, Тэурат хабзэм иунашъохэр агухэм арытхагъэхэу зэрарылъхэр а цӀыфхэм къагъэлъагъо. Аущтэу зэрэхъугъэр агухэми къаушыхьаты, а цӀыфхэм ягупшысэхэмкӀи зэ загъэмысэ, зэ загъэхые+. 16А Ӏофыр ащ зэрэтетыр нафэ хъущт, къэбарышӀоу згъэӀурэм тетэу, цӀыфхэм агухэм арылъ шъэфхэм Тхьэм Исус Христос иӀэмыркӀэ хьыкум зыщатыришӀыхьащт мафэм.

Джуртхэмрэ Тэурат хабзэмрэ

17Мары – «сэ сыджурт», – оӀо. Тэурат хабзэм ущэгугъы, «Тхьэр сэшӀэ» пӀозэ, узщэтхъужьы+. 18Тэурат хабзэм итхэр зэрэуагъэшӀагъэм пае, Тхьэр зыфаер ошӀэ, дэгъур зыфэдэри зэхэпшӀыкӀын плъэкӀыщт. 19ШӀэныгъэ пстэури шъыпкъэ пстэури зэрыт Тэурат хабзэр о пӀэ илъэу, нэшъухэм уряпэрытэу, шӀункӀым хэтхэми урянэфынэу узщэгугъыжьы+. 20ШӀэныгъэ зимыӀэхэм агурызгъэӀощтыр орэу, ныбжьыкӀэхэми Ӏофхэр язгъэшӀэщтыр орэу узщэгугъыжьы. 21НэмыкӀ цӀыфыр огъасэ, ау ор-орэу зыогъаса+? 22ЦӀыфхэм мытыгъонхэу яоӀо, о пшъхьэкӀэ отыгъуа? «Зинэ шъумышӀы» цӀыфхэм яоӀо, о пшъхьэкӀэ зинэ ошӀа? ӀэрышӀ тхьэ нэпцӀхэр зэмыпэсхэзэ, ахэр зычӀэт унэхэр охъункӀэха+? 23Тэурат хабзэр зэрэуиӀэм пае узщэтхъужьы, ау Тэурат хабзэм итхэм узэратекӀырэмкӀэ Тхьэр огъэпыута? 24Тхьэм игущыӀэ тхыгъэхэм зэрарытэу[*]: «Шъощ пае хымэ лъэпкъхэм ащыщхэр Тхьэм ыцӀэ ехъоных».

25Сунэт[*] уашӀыным пкӀэ иӀ, Тэурат хабзэм итхэр зыбгъэцакӀэхэкӀэ. Ау Тэурат хабзэм итхэм уатекӀымэ, сунэт уашӀыгъэ пэтми, сунэт уамышӀыгъэм фэд+. 26Сунэт амышӀыгъэ цӀыфым Тэурат хабзэм иунашъохэр ыгъэцакӀэхэмэ, сунэт амышӀыгъэми, Тхьэм ар сунэт ашӀыгъэ цӀыфым фэдэу ылъытэнба+? 27Ащыгъум пкъымкӀэ сунэт амышӀыгъэ цӀыфэу Тэурат хабзэм итхэр зыгъэцакӀэрэм, о, сунэт ашӀыгъэр, уигъэмысэщт. Сыда пӀомэ, Тэурат хабзэу тхыгъэр о пӀэ илъэу, сунэт уашӀыгъэ пэтми, Тэурат хабзэм итхэм уатекӀы+. 28Сыда пӀомэ, итеплъэкӀэ джуртым фэдэу къэлъагъорэр арэп джурт шъыпкъэр, сунэтэу пкъым къыхэщэу ашӀырэри арэп сунэт шъыпкъэр+. 29Ау джурт шъыпкъэр ыгукӀэ джуртыр ары. Сунэт шъыпкъэр сунэтэу гум илъыр ары. Ар зыпкъ къикӀырэр тхыгъэ горэп, Тхьэм ы Псэ ЛъапӀ ары нахь. Ащ фэдэ цӀыфым ищытхъу цӀыфым дэжь къикӀырэп, Тхьэм дэжь къекӀы нахь+.

ЯЩЭНЭРЭШЪХЬ

3^1Ащыгъум уджуртыныр сыда зэрэнахьышӀур? Е сунэт уашӀыгъэмэ, сыд ишӀуагъэу къакӀорэр+? 2Лъэныкъо пстэумкӀи ишӀуагъэу къакӀорэр бэу ины. Ыпэ рапшӀэу, Тхьэм игущыӀэхэр къызӀэкӀилъхьагъэхэр джуртхэр ары+.

3Ахэмэ ащыщ пчъагъэхэр шъыпкъагъэ ямыӀэу къычӀэкӀыгъэхэмэ, ахэмэ ямышъыпкъагъэ Тхьэм ишъыпкъагъэ ыгъэкӀодышъущта+? 4Хьау, ыгъэкӀодышъущтэп. Тхьэр сыдигъуи шъыпкъэ, ау хэтрэ цӀыфи пцӀыус, Тхьэм игущыӀэ тхыгъэхэм зэрарытым фэдэу[*],

«О Тхьэ, гущыӀэхэу къапӀохэрэмкӀэ узаф,
уагъэмысэми, уишъыпкъагъэ атекӀощт»+.

5Тэ тибзэджагъэ Тхьэр зэрэшъыпкъэр нахь къегъэнафэмэ, сыд тӀона? Игубж къызыттырилъхьэкӀэ, Тхьэр мызафэу тӀона? ЦӀыфхэр къызэрэгущыӀэхэрэм фэдэу, ахэр къэсэӀох. 6Хьау, ар хъухэщтэп. Тхьэр зафэ. Тхьэр мызафэмэ, дунаим ицӀыфхэм сыдэущтэу хьыкум атыришӀыхьэшъущта? 7Зыгорэм моущтэу къыӀонкӀи мэхъу: «Сэ симышъыпкъагъэ Тхьэр зэрэшъыпкъэр нахь къыхигъэщэу, Тхьэм ищытхъушхо цӀыфхэм нахьышӀоу къаригъэлъэгъумэ, псэкӀод зышӀэрэм фэдэу Тхьэм сыда сызкӀигъэмысэщтыр?»+
8ШӀугъи къыхэкӀыным пае, бзэджагъэ тшӀэна? А гущыӀэ дэдэхэр тыжэ къыдэкӀыгъэхэу аӀозэ, цӀыф заулэхэм ӀаекӀэ тигугъу ашӀы. Тхьэм ащ фэдэ цӀыфхэм яфэшъуашэр аригъэпщыныжьыщт+.

Шъыпкъагъэ зиӀэ цӀыф зи щыӀэп

9Сыд етӀанэ, тэ, джуртхэр, нэмыкӀ цӀыфхэм танахьышӀуа? Хьау, тэ зыкӀи танахьышӀоп. Джурт пстэури, нэмыкӀ лъэпкъхэм ащыщ пстэури псэкӀодым ыӀэ зэрилъхэр къэдгъэнэфагъ,+
10Тхьэм игущыӀэ тхыгъэхэм зэрарытым фэдэу[*],

«Шъыпкъагъэ зиӀэ цӀыф зи щыӀэп.

11ЗэхэшӀыкӀ зиӀэ цӀыфи щыӀэп, Тхьэм игъогу лъыхъурэ цӀыфи щыӀэп.

12ЗэкӀэри Тхьэм игъогу текӀыгъэх; зэкӀэми пкӀэ ямыӀэжь хъугъэ. ШӀу зышӀэрэ зи щыӀэп+.

13Ачыйхэр шъхьэ зытемылъ къэ шӀоихэм афэдэх. АбзэгукӀэ цӀыфхэр агъапцӀэх. Блэм ищэнаут аӀупэхэм ателъ+.

14Ажэхэми хъонэным идыдж адиз+.

15Ахэр цӀыфым ылъ агъэчъэным лъэчъэх.

16Тыдэ кӀуагъэхэми, цӀыфхэр щагъэкӀодых, къин щарагъэщэчы.

17Зэзэгъыныгъэм игъогу ашӀэрэп+.

18Тхьэм ишӀолӀыкӀ агухэм арылъэп»+.

19Тэурат хабзэм къыӀохэрэр Тэурат хабзэм ыӀэчӀэгъ чӀэт цӀыфхэм зэрариӀохэрэр тэшӀэ. Аущтэу цӀыф пстэуми ажэ аригъэубытыгъэу хъугъэ, дунаим тет цӀыф пстэури Тхьэм дэжькӀэ мысэ хъугъэ, 20сыда пӀомэ, цӀыф горэм Тэурат хабзэм итхэр зэригъэцакӀэхэрэмкӀэ Тхьэм дэжькӀэ шъыпкъагъэ иӀэ хъущтэп. Ау Тэурат хабзэм итхэр арых псэкӀод зэрэтшӀагъэр тэзгъашӀэхэрэр+.

ЦӀыфхэм яшӀошъхъуныгъэкӀэ Тхьэм дэжькӀэ шъыпкъагъэ яӀэ зэрэхъурэр

21Джы Тэурат хабзэм иӀоф хэмылъэу, Тхьэм ежь дэжькӀэ цӀыфхэм шъыпкъагъэ яӀэу зэрилъытэрэ гъогур къыгъэнэфагъ. Тэурат хабзэм итхэмрэ пегъымбархэм къаӀуагъэхэмрэ[*] а гъогум шыхьат фэхъух+. 22Исус ХристоскӀэ шӀошъхъуныгъэу яӀэм игъогу ары Тхьэм ежь дэжькӀэ цӀыфхэм шъыпкъагъэ яӀэу зэрилъытэрэ гъогур. ХристоскӀэ шӀошъхъуныгъэ зиӀэ пстэуми шъыпкъагъэ яӀэу елъытэ. ЦӀыф зэхэдз зи щыӀэп, 23сыда пӀомэ, цӀыф пстэуми псэкӀод ашӀагъ, Тхьэм дэжь къикӀырэ щытхъушхомкӀи Ӏахь яӀэп+. 24Христос Исус ашъхьэ зэрищэфыжьыгъэм пае, Тхьэм ынэшӀу щыфэнымкӀэ уасэ амытэу ежь дэжькӀэ шъыпкъагъэ яӀэу елъытэ+. 25ИсускӀэ шӀошъхъуныгъэ зиӀэхэр ащ ылъэу къащым щыкӀэкӀыщтымкӀэ Тхьэм ежь зэригъэшӀужьынхэм пае, Исус къурмэныпхъэу ыгъэнэфагъ. Тхьэм ишъыпкъагъэ къыгъэшъыпкъэжьынэу ары Исус къурмэныпхъэу зыкӀигъэнэфагъэр. Сыда пӀомэ, Тхьэм игушъэбагъэкӀэ пасэм цӀыфхэм япсэкӀодшӀагъэхэр аригъэпщыныжьыгъагъэхэп+. 26Ащ нэмыкӀэу Тхьэм Исус къурмэныпхъэу зыкӀигъэнэфагъэр джырэ лъэхъаными ежь ишъыпкъагъэ къыгъэшъыпкъэжьыныр ары: ежь шъыпкъагъэ зэриӀэри, ИсускӀэ шӀошъхъуныгъэ зиӀэхэми ежь дэжькӀэ шъыпкъагъэ яӀэу зэрилъытэхэрэри ары Тхьэм ащ фэдэу къыгъэлъагъорэр.

27Ащыгъум тызэрэзыщытхъужьрэр щыӀэжьа? Хьау, щыӀэжьэп. Тара хабзэу ар зыӀорэр? Ӏофхэу тшӀэн фаехэр зыӀорэ хабзэр ара? Хьау, шӀошъхъуныгъэм ихабз ары+. 28Сыда пӀомэ, цӀыфым шӀошъхъуныгъэ зэриӀэм пае, Тхьэм ежь дэжькӀэ ащ шъыпкъагъэ иӀэу зэрилъытэрэр тшӀошъ мэхъу. Тэурат хабзэм иӀоф ащ хэлъэп+. 29Тхьэр джурт закъохэм я Тхьа, хьауми нэмыкӀ лъэпкъхэми я Тхьа? Ары адэ, нэмыкӀ лъэпкъхэми я Тхь+. 30Сыда пӀомэ, зы Тхьэ закъо нахь щыӀэп. Сунэт ашӀыгъэхэм шӀошъхъуныгъэ зэряӀэм пае, Тхьэм ежь дэжькӀэ ахэмэ шъыпкъагъэ яӀэу ылъытэщтых, сунэт амышӀыгъэхэми яшӀошъхъуныгъэкӀэ Тхьэм дэжькӀэ шъыпкъагъэ яӀэщт+. 31Аущтэу тӀомэ, шӀошъхъуныгъэмкӀэ Тэурат хабзэр тэгъэкӀода? Хьау, дгъэкӀодырэп, Тэурат хабзэр къэтэгъэшъыпкъэжьы нахь+.

ЯПЛӀЭНЭРЭШЪХЬ

Ибрахьимэ икъэбар шӀошъхъуныгъэм къикӀырэр къызэригъэнафэрэр

4^1Тятэжъышхо Ибрахьимэ ехьылӀагъэу сыда тӀощтыр? Ежь-ежьырэу сыд ыгъэхъагъэр? 2Ибрахьимэ ышӀэгъэ Ӏофхэм апае, Тхьэм ежь дэжькӀэ шъыпкъагъэ иӀэу ылъытагъэмэ, Ибрахьимэ зызэрызыщытхъужьынэу горэ иӀэщтыгъ – ау Тхьэм дэжьыкӀэп. 3Сыда пӀомэ, Тхьэм игущыӀэ тхыгъэхэм сыда арытыр?[*] «Ибрахьимэ ТхьэмкӀэ шӀошъхъуныгъэ иӀэ хъугъэти, Тхьэм ежь дэжькӀэ ащ шъыпкъагъэ иӀэу ылъытагъ»+.

4Зыгорэм Ӏоф зишӀэкӀэ, лэжьапкӀэр тынэу къыратырэп, ифэшъуашэшъ къыраты нахь. 5Ау шӀушӀагъэхэм ащымыгугъырэ цӀыфэу ТхьэмкӀэ шӀошъхъуныгъэ зиӀэм иӀоф зытетыр мары. А цӀыфым ТхьэмкӀэ шӀошъхъуныгъэ зэриӀэм пае, ащ къикӀырэр Тхьэу псэкӀод зышӀэгъэ цӀыфхэм ежь дэжькӀэ шъыпкъагъэ яӀэу зылъытэн зылъэкӀырэмкӀэ шӀошъхъуныгъэ зэриӀэм пае, Тхьэм ежь дэжькӀэ а цӀыфым шъыпкъагъэ иӀэу ылъытэщт+. 6Джары пачъыхьэ Даути зытегущыӀагъэр, шӀушӀагъэхэм яӀоф хэмылъэу, Тхьэм ежь дэжькӀэ шъыпкъагъэ иӀэу ылъытэрэ цӀыфыр гъогу мафэ зэрэтеуцуагъэр къызеӀом[*]:+

7«ЗибзэджэшӀагъэхэр Тхьэм зыфигъэгъугъэхэу,
зипсэкӀодхэр зыфигъэкӀодыгъэ цӀыфхэр гъогу мафэ теуцуагъэх.

8Зиусхьаным зипсэкӀодхэр зыфимылъытэрэ цӀыфыр гъогу мафэ теуцуагъ»+.

9А гъогу мафэр зыгъотхэрэр сунэт ашӀыгъэхэм язакъоу ара, хьауми сунэт амышӀыгъэхэри ара? Сунэт амышӀыгъэхэри ары, сыда пӀомэ, Ибрахьимэ шӀошъхъуныгъэ иӀэ зэрэхъугъэм пае, Тхьэм ежь дэжькӀэ ащ шъыпкъагъэ иӀэу зэрилъытагъэр къэтӀуагъ+. 10Тхьэм ежь дэжькӀэ Ибрахьимэ шъыпкъагъэ иӀэу зилъытагъэр Ибрахьимэ сунэт ашӀыным ыпа, хьауми ыужа? Ыужэп, ып. 11Ибрахьимэ сунэт ашӀыным ыпэкӀэ, шӀошъхъуныгъэ зэриӀагъэм пае, Тхьэм ежь дэжькӀэ ащ шъыпкъагъэ иӀэу зэрилъытагъэр къэзгъэлъагъорэ мыхъурэу е тамыгъэу сунэт шӀыныр ащ къыфигъэнагъ. А Ӏофыр ащ зытеткӀэ, Ибрахьимэ сунэт амышӀыгъэ цӀыфхэу шӀошъхъуныгъэ зиӀэхэм ятэ фэдэу афэхъу, Тхьэм ежь дэжькӀэ ахэми шъыпкъагъэ яӀэу ылъытэным пае+. 12Ибрахьимэ сунэт ашӀыгъэ цӀыфхэми ятэм фэдэ афэхъу. Ахэми ты фэдэу зыкӀафэхъугъэр сунэт зэрашӀыгъэхэм изакъоп, ахэр Ибрахьимэ илъэужхэм атехьагъэхэу, ар сунэт ашӀыным ыпэ, шӀошъхъуныгъэм игъогоу зэрыкӀуагъэм ахэри зэрэрыкӀохэрэри ары.

Ибрахьимэ Тхьэм зэрэщыгугъыгъэм пае, Тхьэм къызэригъэгугъагъэр иӀэ хъугъэ

13Тхьэм Ибрахьимэрэ ащ къытекӀыщт цӀыфхэмрэ къыгъэгугъагъэх чӀылъэр яӀахьышӀоу къызэралъыӀэсыщтымкӀэ. Ибрахьимэ Тэурат хабзэм итхэр ыгъэцэкӀагъэхэу арэп Тхьэм а ӀахьышӀумкӀэ зыкӀигъэгугъагъэр, ау Ибрахьимэ шӀошъхъуныгъэ зэриӀагъэм пае, Тхьэм ежь дэжькӀэ ащ шъыпкъагъэ иӀэу зэрилъытагъэр ары нахь+. 14Тэурат хабзэм итхэр зыгъэцакӀэхэрэр арыгъэмэ, Тхьэм цӀыфхэр къызэригъэгугъэгъэ ӀахьышӀур къызылъыӀэсыщтхэр, ащыгъум шӀошъхъуныгъэр хьаулые хъущтыгъ, Тхьэм къызэригъэгугъагъэми пкӀэ иӀэщтыгъэп+. 15Сыда пӀомэ, Тэурат хабзэм Тхьэм игубж къехьы, ау хэбзэ унашъо зыдэщымыӀэм хэбзэ укъони щыӀэп+.

16Арышъ, Тхьэм къыгъэгугъагъэхэр шӀошъхъуныгъэ зиӀэхэр ары. Аущтэу зыкӀэхъугъэр Тхьэм тыкъызэригъэгугъэгъэ Ӏофхэр ынэшӀу щыфэныгъэкӀэ къызэрэтитырэр нафэ хъунри ары, шӀошъхъуныгъэ зиӀэхэу, Ибрахьимэ къытекӀыгъэ цӀыф пстэуми Тхьэм къызэригъэгугъэгъэ Ӏофхэр агъотышъунри ары. Ибрахьимэ къытекӀыгъэ цӀыфхэу зыфасӀохэрэр Тэурат хабзэм тетхэм ямызакъоу, Тэурат хабзэм темытхэу Ибрахьимэ шӀошъхъуныгъэу иӀагъэм фэдэ шӀошъхъуныгъэ зиӀэхэри ары. Шъыпкъэ, Ибрахьимэ тэ пстэуми тятэм фэд,+
17Тхьэм Ибрахьимэ риӀуагъэу, Тхьэм игущыӀэ тхыгъэхэм зэрарытым фэдэу[*], «Лъэпкъ Ӏаджыми ты уафэхъунэу узгъэнэфагъ». Тхьэм дэжькӀэ Ибрахьимэ тэ пстэуми тят. Тхьэр ары Ибрахьимэ шӀошъхъуныгъэ зыфыриӀагъэр – Тхьэу лӀагъэхэр къэзгъэхъужьрэр, илъэкӀыкӀи щымыӀэ Ӏофхэр къэзгъэхъурэр+.

18ГугъапӀэ зыщэмыӀэжьым, Ибрахьимэ Тхьэм щыгугъэу, шӀошъхъуныгъэ иӀагъ. Аущтэу, «О къыптекӀыщт цӀыфхэр уашъом ижъуагъохэм афэдизхэу бэ хъущтых» ыӀуи, Тхьэм ащ къызэрэриӀогъагъэм фэдэ къабзэу[*], Ибрахьимэ лъэпкъ Ӏаджыми ты афэхъугъ+. 19ИшӀошъхъуныгъэ зи къыщымыкӀэу, ыпкъ лӀэныгъэм пэблагъэ зэрэхъугъэм еплъыгъэп, сыда пӀомэ, илъэсишъэм пэгъунэгъугъэти ары – Сарэ сабый къызэрэхэмыкӀыщтми еплъыгъэп+. 20ШӀошъхъуныгъэ иӀэу Тхьэм къызэригъэгугъагъэмкӀэ гуцафэ ышӀыгъэп Ибрахьимэ. ИшӀошъхъуныгъэ нахь пытэ хъуи, Тхьэм щытхъу фишӀыгъ. 21Тхьэм къызэригъэгугъагъэр ыгъэцэкӀэн зэрилъэкӀыщтым гугъэпӀэшхо фыриӀагъ ащ. 22ТхьэмкӀэ ащ фэдизэу шӀошъхъуныгъэ зэриӀагъэм пае, Тхьэм ежь дэжькӀэ ащ шъыпкъагъэ иӀэу ылъытагъ+. 23«Тхьэм ежь дэжькӀэ ащ шъыпкъагъэ иӀэу ылъытагъ» зыфаӀорэ гущыӀэхэр зэхьылӀагъэхэр Ибрахьимэ изакъоп, 24тэри ары. Тхьэм ежь дэжькӀэ шъыпкъагъэ тиӀэу ылъытэщт – тэ, Исус Христосэу ти Зиусхьан лӀагъэхэм къахэзгъэтэджыкӀыжьыгъэ ТхьэмкӀэ шӀошъхъуныгъэ зиӀэхэр+. 25Тэ псэкӀод зэрэтшӀагъэм пае, Тхьэм Исус лӀэныгъэм ӀэкӀигъэфагъ, ежь дэжькӀэ шъыпкъагъэ тиӀэу тилъытэным паий, Тхьэм ар лӀагъэхэм къахигъэтэджыкӀыжьыгъ+.

ЯТФЭНЭРЭШЪХЬ

Тхьэм ежь дэжькӀэ шъыпкъагъэ тиӀэу тызэрилъытэрэм шӀугъэу къыхэкӀырэр

5^1Арышъ, шӀошъхъуныгъэ зэрэтиӀэм пае, Тхьэм ежь дэжькӀэ шъыпкъагъэ тиӀэу елъытэ. Аущтэу зэрэщытым пае, ти Зиусхьан Исус Христос Тхьэм дэжькӀэ гупсэф къытитыгъ+. 2Христос ары шӀошъхъуныгъэ зэрэтиӀэм пае, Тхьэм ынэшӀу къытщифэнэу гъогу къытфызэӀузыхыгъэр. Тхьэм ынэшӀущыфэныр къытлъегъэӀэс зэпыт, ежь ищытхъушхокӀи Ӏахьэу къытлъыӀэсыщтым тыщыгугъэу, тызэрэпаплъэрэм пае, тэгушӀо+. 3Ау ахэмэ язакъоп, гузэжъогъухэу тщэчыхэрэми тащэгушӀукӀы, сыда пӀомэ, гузэжъогъу щэчыным теубытагъэр къызэрэхэкӀырэр тэшӀэ+. 4Теубытагъэми Тхьэм ыгу зэӀурэ шэнышӀур къыхэкӀы. ШэнышӀуми Тхьэм ӀахьышӀур къызэрэтлъигъэӀэсыщтым тызэрэщыгугъырэр къыхэкӀы. 5А щыгугъыныгъэми тыкӀигъэгъожьырэп, сыда пӀомэ, Тхьэм ежь ы Псэ ЛъапӀэу тыгу къырилъхьагъэмкӀэ ишӀулъэгъуныгъэ инэу тыгухэм къарилъхьагъ+.

6Христос Тхьэм ыухэсыгъэ уахътэм лӀагъэ, тшъхьэкӀэ ӀэпыӀэгъу тызфэмыхъужьышъоу, тэ, цӀыфхэу Тхьэм шӀолӀыкӀ фызимыӀэхэм апае. 7Шъыпкъагъэ зиӀэ цӀыфым ычӀыпӀэкӀэ зыгорэ лӀэныр бэу хъугъуае. ЦӀыфышӀум ычӀыпӀэкӀэ зыгорэ зэрэлӀэщтым еуцолӀэнкӀи мэхъу. 8Ау шӀулъэгъоу къытфыриӀэр Тхьэм моущтэу къыгъэлъэгъуагъ: тэ тыпсэкӀодышӀэ пэтызэ, Христос тэщ пае лӀагъэ+.

9Джы Христос къащым лъэу щыкӀэкӀыгъэм пае, Тхьэм ежь дэжькӀэ шъыпкъагъэ тиӀэу елъытэшъ, бэкӀэ нахь цыхьэшӀэгъу Христос Тхьэм игубж тыкъызэрэӀэкӀихыжьыщтыр+. 10Сыда пӀомэ, тэ Тхьэм тырипыизэ, ежь ы Къо илӀэныгъэкӀэ Тхьэм ежь тызэригъэшӀужьыгъ. Джы ежь тызэрэзэригъэшӀужьыгъэм пае, ащ нахьыбэрэ тымыкӀодэу тыкъыгъэнэжьыщт!+
11ТымыкӀодэу Тхьэм тыкъызэригъэнэжьыщтым имызакъоу, ти Зиусхьан Исус Христос ихьатыркӀэ Тхьэм тыщэгушӀукӀы. Христос ары Тхьэм тезгъэшӀужьыгъэр.

Христосрэ Адэмрэ зэрэзэфэмыдэхэр

12ПсэкӀодыр дунаим къытехьанэу зыпкъ къикӀыгъэр зы цӀыф.[*] ПсэкӀодым игъусэу лӀэныгъэри дунаим къытехьагъ. Аущтэу цӀыф пстэуми псэкӀод зэрашӀагъэм пае, лӀэныгъэр алъыӀэсыныр яӀахь хъугъэ+. 13Сыда пӀомэ, Тэурат хабзэр къэкӀоным ыпэкӀэ, псэкӀодыр дунаим тетыгъ. Ау хэбзэ унашъохэр щымыӀэхэу, Тхьэм цӀыфхэм япсэкӀодхэр афилъытэхэрэп+. 14Ары шъхьакӀэ Адэм зыцӀэм имафэхэм къащегъэжьагъэу пегъымбар Мусэ имафэхэм анэс лӀэныгъэм цӀыфхэм тетыгъо афыриӀагъ. Ахэмэ псэкӀодхэу ашӀагъэхэр, Тхьэм иунашъо Адэм зытекӀым, псэкӀодэу ышӀагъэм фэмыдэщтыгъэ пэтми, лӀэныгъэм тетыгъо къафыриӀагъ. Джы дунаим къэкӀон фэегъэ Христосымрэ Адэмрэ зэтэжъугъэгъапщэх+.

15Адэм ипсэкӀодшӀагъэ Тхьэм ынэшӀу щыфэныгъэкӀэ тынышхоу къытитырэм фэдэп. Сыда пӀомэ, нэбгырэ закъом псэкӀодэу ышӀагъэм къыхэкӀыкӀэ цӀыфыбэ лӀагъэ. Ау а псэкӀодшӀагъэм нахьи, Тхьэм ынэшӀу щыфэныгъэ бэкӀэ нахь ин, итынышхоу зы нэбгырэу Исус Христос ынэшӀу щыфэныгъэкӀэ цӀыфыбэмэ аритырэри бэкӀэ нахь ин+. 16Ащ фэдэуи Тхьэм итынышхо къыхэкӀырэр а нэбгырэ закъом ипсэкӀодшӀагъэ къыхэкӀыгъэм ебгъэпшэнэп. Сыда пӀомэ, а нэбгырэ закъом псэкӀодэу ышӀагъэм къыхэкӀыгъэр Тхьэм зэригъэмысагъэр ары. Ау цӀыфхэм псэкӀодыбэ ашӀагъэ пэтми, Тхьэм ежь дэжькӀэ ахэмэ шъыпкъагъэ яӀэу зэрилъытэхэрэр ары Тхьэм ынэшӀу щыфэныгъэкӀэ тынышхоу аритырэр. 17Сыда пӀомэ, нэбгырэ закъом ипсэкӀодшӀагъэ къыхэкӀыкӀэ лӀэныгъэм дунаим ицӀыфхэм тетыгъо афыриӀэ хъугъэ. Ау ащ нахьи бэкӀэ нахьыбэу, нэбгырэ закъоу Исус Христос ышӀагъэм пае цӀыфхэу Тхьэм ынэшӀу инэу зыщифэхэу, уасэ амытэу ежь дэжькӀэ шъыпкъагъэ яӀэу ылъытэхэрэм щыӀэныгъэ агъотынышъ, тетыгъо яӀэ хъущт+.

18Арышъ, зы псэкӀодшӀэгъэ закъом къыхэкӀыгъэр Тхьэм цӀыф пстэури мысэхэу зэрилъытагъэр ары. Ащ фэдэу зы нэбгырэ закъом шъыпкъэгъэ Ӏофэу ышӀагъэм къыхэкӀырэр Тхьэм цӀыф пстэуми щыӀэныгъэ аритызэ, ежь дэжькӀэ шъыпкъагъэ яӀэу зэрилъытэхэрэр ары+. 19Сыда пӀомэ, зы нэбгырэ закъо Тхьэм зэремыдэӀугъэм пае, цӀыфыбэ псэкӀодышӀэ хъугъэ. Ащ фэдэу зы нэбгырэ закъо Тхьэм зэредэӀугъэм паий, Тхьэм ежь дэжькӀэ цӀыфыбэми шъыпкъагъэ яӀэу ылъытэщтых+.

20ЕтӀанэ Тэурат хабзэр къызэкӀом, псэкӀодшӀагъэхэр нахьыбэ хъугъэх. Ау псэкӀодшӀагъэхэр нахьыбэ хъу зэхъум, Тхьэм ынэшӀу щыфэныгъэри нахь ин хъугъэ+. 21Арышъ, псэкӀодым цӀыфхэм тетыгъо зэрафыриӀэм пае, лӀэныгъэр Ӏахьэу къалъыӀэсыгъ. Ащ фэдэ къабзэу Тхьэм ынэшӀу щыфэным цӀыфхэм тетыгъо афыриӀэ хъумэ, Исус Христосэу ти Зиусхьан Ӏофэу ышӀагъэм пае, Тхьэм ежь дэжькӀэ цӀыфхэм шъыпкъагъэ яӀэу ылъытэщтых, мыкӀодыжьын щыӀэныгъи аритыщт+.

ЯХЭНЭРЭШЪХЬ

ПсэкӀодым иӀоф къытхэмылъыжьэу, Христос тыгухэм зэрарылъым пае, тэпсэу

6^1Джы сыд тӀона? ПсэкӀодшӀэным тыхэтын фая, Тхьэм ынэшӀу къызэрэтщифэрэм хэхъоным пае? 2Хьау, ар хъухэщтэп. ПсэкӀодым иӀоф къытхэмылъыжьмэ, псэкӀодшӀэным ылъэныкъокӀэ цӀыф лӀагъэхэм тафэд. Сыдэущтэу адэ псэкӀод тшӀэ зэпытэу тыпсэушъущта+? 3Христос Исус тыгухэм арылъынэу тэ зэкӀэ тызаумэхъым, Христос илӀэныгъэ тиӀахь хэлъынэу тызэраумэхъыгъэр шъошӀэба? 4Тызаумэхъым, Христос тыригъусэу тылӀи, ежь тыригъусэу тычӀалъхьажьыгъэм фэд. Аущтэу зыкӀэхъурэр, Ты лъапӀэм илъэкӀэу щытхъушхо зиӀэмкӀэ Христос лӀагъэхэм къызэрахэтэджыкӀыжьыгъэм фэдэу, тэри щыӀэныгъакӀэ тиӀэу тыпсэуныр ары+.

5Христос гъусэ тыфэхъуи, ар зэрэлӀагъэм фэдэу тэри тызэрэлӀагъэм пае, ар лӀагъэхэм къызэрахэтэджыкӀыжьыгъэм фэдэу, тэри тыригъусэу лӀагъэхэм тыкъахэтэджыкӀыжьыщт+. 6Сыда пӀомэ, тишэныжъ бзаджэ Христос игъусэу къащым зэрэтыраӀулӀагъэр тэшӀэ, тыгухэм арылъ псэкӀодым илъэкӀ кӀодыным пае. Ащ пае тэ псэкӀодым тырипщылӀыжьыщтэп+. 7Сыда пӀомэ, цӀыфэу лӀагъэр псэкӀодым ыӀэмычӀэ чӀэкӀыжьыгъ+.

8Христос тыригъусэу тызэрэлӀагъэм пае, ежь тыригъусэу тызэрэщыӀэщтри тшӀошъ мэхъу+. 9Тхьэм лӀагъэхэм ахигъэтэджыкӀыжьыгъэу, Христос зэрэмылӀэжьыщтыр тэшӀэ. ЛӀэныгъэм тетыгъо къыфыриӀэжьэп+. 10Христос зэлӀэм, ащ нахьыбэрэ мылӀэжьынэу, псэкӀодым дэжькӀэ лӀагъэ. Джы щыӀэныгъэ иӀэу Тхьэм фэпсэу+.

11Аущтэу Христос Исусэу ти Зиусхьан шъугухэм зэрарылъым пае, шъори псэкӀодым иӀоф къышъухэмылъыжьэу, псэкӀодым дэжькӀэ цӀыф лӀагъэхэм шъуафэдэу, Тхьэм шъуфэпсэоу зышъулъытэжь. 12Арышъ, псэкӀодым шъупкъыхэу лӀэщтхэми тетыгъо афыриӀэу орэмыхъу, шъуихъопсэ мыхъунхэм шъуафэмыӀорышӀэнэу+. 13Шъупкъы щыщхэм псэкӀод ашӀэнэу бзэджагъэм иӀашэхэм афэдэхэу шъумыгъэхъух, лӀагъэхэм къахэтэджыкӀыжьыгъэ цӀыфхэми шъуафэдэу Тхьэм зешъут. Шъупкъы щыщхэри шъыпкъагъэм иӀашэхэм афэдэхэу Тхьэм фэжъугъазэх+. 14ПсэкӀодым тетыгъо къышъуфыриӀэщтэп, сыда пӀомэ, хэбзэ унашъохэм аӀэчӀэгъ шъучӀэтэп, Тхьэм ынэшӀу щыфэныгъэм ыӀэчӀэгъ шъучӀэт нахь.

Шъыпкъагъэр дгъэцэкӀэнэу типшъэрылъ

15Сыд етӀанэ? Хабзэм иунашъохэм ачӀэгъ тычӀэмытэу, Тхьэм ынэшӀу щыфэныгъэм ычӀэгъ тызэрэчӀэтырэм пае, псэкӀод дгъэхъэнэу тыфита? Хьау, ар хъухэщтэп. 16Шъо шъошӀэба, ипщылӀхэм афэдэу шъуедэӀунэу зыгорэм зешъутымэ, шъузэдэӀурэ цӀыфым шъурипщылӀ шъыпкъэ шъузэрэхъурэр? ПсэкӀодым шъурипщылӀмэ, лӀэныгъэм игъогу шъутет, ау Тхьэм шъуедэӀумэ, ежь дэжькӀэ шъыпкъагъэ шъуиӀэу шъуилъытэщт+. 17Ау Тхьэм щытхъу фэтэшӀы, сыда пӀомэ, псэкӀодым шъурипщылӀыщтыгъ, ау тишӀошъхъуныгъэ тигъэшӀэрэ Ӏофхэу зызэшъутыгъэхэм джы шъугу етыгъэу шъуядэӀу. 18Тхьэм псэкӀодым илъэкӀ шъукъыӀэкӀихыжьи, шъхьафит шъуишӀыжьыгъ, шъыпкъагъэми пщылӀ шъуфэхъужьыгъ+.

19ШъуигурыӀоныгъэ зэримыкъугъэм пае, цӀыфхэр къызэрэгущыӀэхэрэм фэдэу, къыжъугурызгъэӀонэу мыр къэсэӀо. Шъупкъы щыщхэм бзэджагъэ яжъугъэшӀэнэу шӀоигъэмрэ бзэджагъэмрэ пщылӀхэу зызэряшъутыщтыгъэм фэдэу, джы гукъэбзагъэм игъогу шъурыкӀонэу шъупкъы щыщхэр шъыпкъагъэм фэпщылӀынхэу фэжъугъазэх. 20Сыда пӀомэ, псэкӀодым шъурипщылӀ зэхъум, шъыпкъагъэр шъозыгъэгъэцэкӀэн зи щыӀагъэп. 21Ащыгъум ишӀуагъэу къышъокӀыгъэр сыда? ИшӀуагъэ зи къышъокӀыгъэп. Ащ фэдэ Ӏофхэу шъузтеукӀытыхьажьхэрэм къахэкӀырэр лӀэныгъэр ары. 22Ау джы Тхьэм псэкӀодым илъэкӀ шъукъыӀэкӀихыжьи, шъхьафит шъуишӀыжьыгъ, Тхьэми пщылӀ шъуфэхъугъ. Ащ шӀугъэу къыхэкӀырэр гукъэбзагъэм игъогу шъузэрэрыкӀорэр ары, ӀахьышӀоу къышъулъыӀэсыщтри мыкӀодыжьын щыӀэныгъэр ары+. 23Сыда пӀомэ, псэкӀодым къыхэкӀырэр лӀэныгъэр ары. Ау Исус Христосэу ти Зиусхьан тыгухэм зэрарылъым пае, Тхьэм тынышхоу къытитырэр мыкӀодыжьын щыӀэныгъэр ары+.

ЯБЛЭНЭРЭШЪХЬ

ЗэлӀ-зэшъузыным ехьылӀэгъэ хабзэмрэ Христос тызэрэфыщытын фаемрэ

7^1Сшыхэр, хабзэм ит тхыгъэхэр шъошӀэшъ, цӀыфыр опсэуфэ хабзэм тетыгъо зэрэфыриӀэр шъошӀэба? 2ГущыӀэм пае, шъузым илӀ опсэуфэ, хабзэмкӀэ а шъузыр а лӀым епхыгъ. Ау илӀ зылӀэкӀэ, хабзэм шъузыр шъхьафит ешӀы+. 3Арышъ, илӀ псэузэ, шъузыр нэмыкӀ лӀы горэм дэпсэумэ, зинэ ышӀагъэу аӀощт. Ау илӀ зылӀэкӀэ, а унашъом шъузым тетыгъо фыриӀэжьэп. НэмыкӀрэ лӀы горэм дэкӀожьмэ, зинэ ышӀагъэу хъурэп+.

4Ащ фэдэу, сшыхэр, Христос ыпкъ зэрэлӀагъэм пае, Тэурат хабзэм иӀоф къышъухэмылъыжьэу, а хабзэм дэжькӀэ шъо лӀагъэхэм шъуафэд. Джы Христосэу Тхьэм лӀагъэхэм къахигъэтэджыкӀыжьыгъэм ие шъухъугъ, Тхьэм ищытхъукӀэ шӀу дгъэцэкӀэным пае+. 5Сыда пӀомэ, типсэкӀодышӀэ шэныжъ игъогу тырыкӀо зэхъум, Тэурат хабзэм зэкӀигъэплъыхьэгъэ псэкӀодышӀэ хъопсэхэр тпкъы щыщхэм ахэлъыгъэх, лӀэныгъэр а хъопсэхэм къахэкӀэу. 6Ау джы Тэурат хабзэу тызыпхыщтыгъэм иӀоф къытхэмылъыжьэу, а хабзэм дэжькӀэ цӀыф лӀагъэхэм афэдэ тыхъуи, Тхьэм Тэурат хабзэм ыӀэчӀэгъ тыкъычӀихыжьи, шъхьафит тишӀыжьыгъ. Арышъ, Тхьэм тызэрэфэлажьэрэ шӀыкӀэр ыпэрэм фэдэу тхыгъэ хабзэм тетэп, Тхьэм ы Псэ ЛъапӀэ ихэбзэ тет нахь+.

Тэурат хабзэмрэ псэкӀодымрэ

7Джы сыд тӀона? Тэурат хабзэм псэкӀод хэлъа? Хьау, ар хъухэщтэп! Ау Тэурат хабзэм иунашъохэр щымыӀагъэхэмэ, псэкӀодыр зыфэдэр сшӀэщтыгъэп, сыда пӀомэ, Тэурат унашъом «Хъопсэ мыхъун угу имыгъэлъ»[*] къымыӀуагъэмэ, хъопсэ мыхъуныр зыфэдэр сшӀэщтыгъэп+. 8Ау псэкӀодым игъо ифи, а унашъомкӀэ сыд щыщырэ хъопсэ мыхъуныр сыгу къырилъхьагъ; сыда пӀомэ, Тэурат хабзэр щымыӀэмэ, псэкӀодри лӀагъэм фэд+. 9Зэгорэм Тэурат хабзэр сымышӀэу сыпсэущтыгъ. Ау Тхьэм иунашъо къызэкӀом, псэкӀодым кӀуачӀэ иӀэ хъуи, 10сэри лӀагъэм фэдэ сыхъугъ. Аущтэу цӀыфхэм щыӀэныгъэ агъотыным пае, унашъоу Тхьэм къытфишӀыгъэм сигъэлӀагъ. 11Тхьэм иунашъо ыгъэфеди, псэкӀодым сигъэпцӀагъ, а унашъомкӀи сигъэлӀагъ. 12Аущтэу Тэурат хабзэр лъапӀэ, унашъори лъапӀэ, зафэ ыкӀи, дэгъу ыкӀи+.

13Ащыгъум Ӏоф дэгъу горэм сигъэлӀагъэу ара? Хьау, ар хъухэщтэп! Ау псэкӀодыр зыфэдэр нафэ хъуным пае, Тэуратым ихэбзэшӀукӀэ псэкӀодым сигъэлӀагъ. Аущтэу унашъомкӀэ псэкӀодыр зэрэдэи дэдэр нафэ мэхъу.

14Тэурат хабзэр Тхьэм дэжь къызэрикӀыгъэр тэшӀэ. Ау сэ сыцӀыф тхьамыкӀ, псэкӀодми сырипщылӀ. 15Ӏофэу сэ сшӀэрэр къызгурыӀорэп; сыда пӀомэ, Ӏофэу сшӀэнэу сызыфаер згъэцакӀэрэп, ау сыуджэгъурэ Ӏофыр сэгъэцакӀэ+. 16Ау Ӏофэу сшӀэнэу сызыфэмыер сэгъэцакӀэмэ, Тэурат хабзэр зэрэдэгъум дезгъаштэу ары ащ къикӀырэр+. 17Арышъ, а бзэджагъэр зышӀэрэр сэрэп, сыгу илъ псэкӀодыр ары нахь. 18СипсэкӀодышӀэ шэныжъ сеплъымэ, шӀу сыгу зэримылъыр сэшӀэ; сыда пӀомэ, шӀу сшӀэнэу сыфаеми, згъэцэкӀэнэу скӀуачӀэ къыхьырэп+. 19ШӀоу сшӀэнэу сызыфаер згъэцакӀэрэп, ау бзэджагъэу сшӀэнэу сызыфэмыер сэгъэцакӀэ+. 20Ащыгъум Ӏофэу сшӀэнэу сызыфэмыер сэгъэцакӀэмэ, ар зыгъэцакӀэрэр сэрэп, сыгу илъ псэкӀодыр ары нахь.

21Аущтэу мыщ фэдэ хабзэ мы Ӏофым хэлъэу сэлъэгъу: шӀу згъэцэкӀэнэу сыфаемэ, бзэджагъэр сапэ къысшӀуефэ. 22Сыда пӀомэ, сыгукӀэ Тхьэм ихабзэ сыщэгушӀукӀы,+
23ау спкъы щыщхэм нэмыкӀ хэбзэжъ ахэсэлъагъо. А хэбзэжъыр сиакъыл ыдэрэ хэбзэшӀум пэуцу. А хэбзэжъым спкъы щыщхэм ахэлъ псэкӀод хэбзэжъым сыфегъэпщылӀы+. 24Сыдэу сыцӀыф тхьамыкӀа! Спкъэу сызгъэкӀодырэм сыкъыхищыжьэу, сымыкӀодэу хэт сыкъэзгъэнэжьыщтыр? 25Тхьэм щытхъушхор ий. Исус Христосэу ти Зиусхьан иӀэмыркӀэ спкъэу сызгъэкӀодырэм сыкъыхищыжьэу, сымыкӀодэу сыкъэзгъэнэжьыщтыр ежьыр ары.

Аущтэу сиакъылкӀэ Тхьэм ихабзэ сырипщылӀ, ау сипсэкӀодышӀэ шэныжъкӀэ псэкӀодым ихабзэ сырипщылӀ. Тхьэм ы Псэ ЛъапӀэ илъэкӀыкӀэ тыпсэуныр

ЯЕНЭРЭШЪХЬ

8^1Арышъ, зипсэкӀодышӀэ шэныжъ игъогу рымыкӀохэу, Тхьэм ы Псэ ЛъапӀэ игъогу рыкӀорэ цӀыфхэу, Христос Исус зыгу илъхэр Тхьэм зыкӀи ыгъэмысэщтхэп. 2Сыда пӀомэ, Исус Христос тыгухэм арылъэу, Тхьэм ы Псэ ЛъапӀэу щыӀэныгъэ шъыпкъэр къытэзытырэм ихабзэ псэкӀодымрэ лӀэныгъэмрэ яхабзэ ычӀэгъ сыкъычӀихыжьи, шъхьафит сишӀыжьыгъ+. 3ТипсэкӀодышӀэ шэныжъ ибзэджагъэ пае, Тэурат хабзэм лъэкӀ имыӀэу ымышӀэшъугъэр Тхьэм ышӀагъ. Ежь ы Къо псэкӀодышӀэ цӀыфхэм апкъ фэдэу пкъы иӀэу, псэкӀодхэм апае къурмэныпхъэ хъунэу Тхьэм къыгъэкӀуагъ, аущтэуи а пкъымкӀэ псэкӀодыр ыгъэмысагъ+. 4Тхьэм аущтэу зыкӀишӀагъэр тэ, Тхьэм ы Псэ ЛъапӀэ игъогу рыкӀохэрэм, типсэкӀодышӀэ шэныжъ игъогу тырымыкӀоу, шъыпкъагъэр дгъэцэкӀэныр ары, Тэурат хабзэм зэритым фэдэу+.

5Сыда пӀомэ, цӀыфхэу зипсэкӀодышӀэ шэныжъ игъогу рыкӀохэрэр яшэныжъ зыкӀэхъопсырэ Ӏофхэм ягупшысэ зэпытых, ау Тхьэм ы Псэ ЛъапӀэ игъогу рыкӀохэрэр Тхьэм ы Псэ ЛъапӀэ иӀофхэм ягупшысэх+. 6ШъуипсэкӀодышӀэ шэныжъ зыкӀэхъопсырэ Ӏофхэм шъуягупшысэным Ӏэягъэу къыхэкӀырэр лӀэныгъэр ары, ау Тхьэм ы Псэ ЛъапӀэ иӀофхэм шъуягупшысэным шӀу къыхэкӀырэр щыӀэныгъэрэ гупсэфырэ ары, 7сыда пӀомэ, цӀыфэу зипсэкӀодышӀэ шэныжъ зыкӀэхъопсырэ Ӏофхэм ягупшысэрэр Тхьэм ипый мэхъу. А цӀыфыр Тхьэм ихабзэ иунашъо едэӀурэп, едэӀуни ылъэкӀырэп+. 8Шъыпкъэ, цӀыфхэу зипсэкӀодышӀэ шэныжъым игъогу рыкӀохэрэм Тхьэм ыгу яӀурэп.

9Ары шъхьакӀэ шъо шъуипсэкӀодышӀэ шэныжъ игъогу шъурыкӀорэп, Тхьэм ы Псэ ЛъапӀэ шъыпкъэу шъугухэм арылъмэ, Тхьэм ы Псэ ЛъапӀэ игъогу шъурэкӀо нахь. Христос ы Псэ ЛъапӀэ зыгу имылъыр Христос ицӀыфхэм ащыщэп+. 10Ау Христос шъугухэм арылъмэ, шъуипсэкӀодхэм къахэкӀыкӀэ шъупкъыхэр лӀэщтхэми, Тхьэм ежь дэжькӀэ шъыпкъагъэ шъуиӀэу шъузэрилъытэрэм пае, шъугурэ шъупсэрэкӀэ шъупсэу. 11Тхьэу Исус лӀагъэхэмэ къахэзгъэтэджыкӀыжьыгъэм ы Псэ ЛъапӀэ шъугухэм арылъмэ, ащыгъум Тхьэу Христос лӀагъэхэм къахэзгъэтэджыкӀыжьыгъэм ы Псэ ЛъапӀэу шъугухэм арылъым илъэкӀыкӀэ шъупкъыхэу лӀэщтхэми щыӀэныгъэ къаритыщт+.

12Арышъ, тшыхэр, типсэкӀодышӀэ шэныжъ игъогу тырыкӀонэу тпшъэ илъэп. 13Сыда пӀомэ, шъуипсэкӀодышӀэ шэныжъ игъогу шъурыкӀомэ, шъукӀодыщт, ау Тхьэм ы Псэ ЛъапӀэ илъэкӀыкӀэ бзэджагъэу шъушӀэхэрэр жъугъэкӀодхэмэ, щыӀэныгъэ шъыпкъэр жъугъотыщт+.

14Тхьэм ы Псэ ЛъапӀэ ыгъэӀорышӀэрэ цӀыф пстэури Тхьэм ибыных+. 15Тхьэм ежь ы Псэ ЛъапӀэу шъугухэм къарилъхьагъэм шъуигъэпщылӀырэп ыкӀи шъуигъэщынэрэп. Ау Тхьэм ежь ы Псэ ЛъапӀэу шъугухэм къарилъхьагъэм Тхьэм ибын фэдэу шъуедэ. А Псэ ЛъапӀэм, «Аббэу[*] Ты лъапӀэ!» тӀоу, Тхьэм тырегъаджэ+. 16Тхьэм ы Псэ ЛъапӀэ Тхьэм тызэрибынхэр къыӀозэ, тыгухэм ягъусэу къеушыхьаты+. 17Тхьэм тызэрибыным пае, Тхьэм ибынхэм ӀахьышӀоу къалъыӀэсырэр тэри къытлъигъэӀэсыщт. А ӀахьышӀоу Тхьэм Христос къылъигъэӀэсырэри Христос тыригъусэу тэри къытлъигъэӀэсыщт, сыда пӀомэ, Христос тыригъусэу къин тщэчмэ, Христос тыригъусэуи Тхьэм щытхъушхо тиӀэ ышӀыщт+.

Щытхъушхоу къэлъэгъощтыр

18Мы лъэхъаным тщэчыхэрэ къинхэр Тхьэм джы нэсыфэ цӀыфхэм аримыгъэшӀэгъэ щытхъушхоу[*] тиӀэ ыгъэхъущтым фэбгъэдэныр зэрифэмышъуашэм сыщэгугъы+. 19Тхьэм ежь ибынхэм а щытхъушхор яӀэ зэригъэхъурэр къыгъэхъугъэ пстэуми къызыщаригъэлъэгъущт мафэм зэкӀэ къыгъэхъугъэхэр гузажъозэ пэплъэх. 20Сыда пӀомэ, Тхьэм ежь къыгъэхъугъэ пстэуми ягухэлъ амыгъотынэу ыухэсыгъ. Аущтэу зыкӀэхъугъэр ежьхэр аущтэу фэягъэхэкӀэ арэп, ау ягухэлъ амыгъотынэу зыухэсыгъэ Тхьэм шӀоигъуагъэти ары+. 21Ау Тхьэм къыгъэхъугъэ пстэури Ӏофхэу зыщыгугъыхэу зыпалъэхэрэр мыхэр ары: Тхьэм ахэр кӀодыным ипщылӀыпӀэ къыхихыжьхэу, шхьафит ышӀыжьынхэри, Тхьэм ибынхэм яшъхьафитыныгъэрэ ящытхъушхорэ ахэми яӀэ хъунри ары.

22Сыда пӀомэ, Тхьэм къыгъэхъугъэ пстэури джы нэсыфэ щэӀухэзэ, хъушъэн ихьэгъэ бзылъфыгъэм[*] къин зэрищэчырэм фэдэу, къин зэращэчырэр тэшӀэ. 23Ау къин зыщэчыхэрэр Тхьэм къыгъэхъугъэхэм язакъоп. Тхьэм итынхэм ащыщэу апэрэу ежь ы Псэ ЛъапӀэ тэ зыгу къырилъхьагъэхэри, тыгукӀэ тэщэӀу, Тхьэм ибын фэдэу тидэнышъ, тпкъыхэр шъхьафит зыщишӀыжьыщт мафэм тишъыпкъэу тыпаплъэзэ+. 24Сыда пӀомэ, мы Ӏофхэм тащыгугъэу тызэрапаплъэрэм пае, тымыкӀодэу Тхьэм тыкъыгъэнэжьыгъ. Ау Ӏофхэу тызщыгугъыхэу тызпаплъэхэрэр къэлъагъохэмэ, ащыгъум ахэмэ тапаплъэрэп. Сыда пӀомэ, ынэкӀэ ылъэгъурэм хэта щыгугъэу паплъэрэр+? 25Ау тэ тынэкӀэ тымылъэгъурэм тыщыгугъэу тыпэплъэшъ, теубытагъэ тиӀэу тыпэплъэ.

26Ащ фэдэу тэ, лъэкӀ зимыӀэхэм, Тхьэм ы Псэ ЛъапӀэ къыддэӀэпыӀэ; сыда пӀомэ, Тхьэм тызэрелъэӀун фэе шӀыкӀэр тшӀэрэп. Ау гущыӀэхэм къамыӀошъурэ щэӀухэмкӀэ Тхьэм ы Псэ ЛъапӀэ Тхьэм къытфелъэӀу. 27Тхьэу цӀыфхэм агухэм арылъыр зыгъэунэфырэм ежь ы Псэ ЛъапӀэ ыгу илъыри ешӀэ, сыда пӀомэ, Тхьэр зэрэфаем тетэу ы Псэ ЛъапӀэ Тхьэм ицӀыф лъапӀэхэм афелъэӀу+.

28Тхьэр шӀу зылъэгъурэ цӀыфхэу, игухэлъ тетэу ибынхэм ащыщ хъунхэу зэджагъэхэм Ӏоф пстэуми яшӀуагъэ Тхьэм зэраригъэкӀырэр тэшӀэ. 29Тхьэм цӀыфхэу къыхихыгъэхэр ежь ы Къо фэдэнхэу ыгъэнэфагъэх, ы Къо къошыбэмэ апэ итыным пае+. 30Тхьэм цӀыфхэу ыгъэнэфагъэхэр ибынхэм ащыщ хъунхэуи яджагъ. Зэджагъэхэри ылъытагъэх ежь дэжькӀэ шъыпкъагъэ яӀэу. Ежь дэжькӀэ шъыпкъагъэ зиӀэхэу ылъытагъэхэми щытхъушхо яӀэ ыгъэхъугъ+.

Тхьэм къытфыриӀэ шӀулъэгъур

31Ахэр зытӀорэ ужым, джыри сыд тӀона? Тхьэр тигъусэмэ, хэта къытпэуцужьын зылъэкӀыщтыр+? 32Тхьэу зы Къо шъхьамысэу тэ зэкӀэми апае къурмэныпхъэ зышӀыгъэм ы Къо тыригъусэуи шӀу пстэури къытитынба+? 33Тхьэм къыхихыгъэ цӀыфхэр хэт зыгъэмысэн зылъэкӀыщтыр? Тхьэр ары ежь дэжькӀэ ахэмэ шъыпкъагъэ яӀэу зылъытэрэр+. 34Хэта тызгъэмысэн зылъэкӀыщтыр? Сыда пӀомэ, Христос Исус лӀи, лӀагъэхэм къахэтэджыкӀыжьыгъ. Джы Тхьэм иджабгъукӀэ гос, Тхьэми къытфелъэӀу+. 35Тхьэм шӀулъэгъоу къытфыриӀэм хэт тыпызгъэзыкӀын зылъэкӀыщтыр? Гузэжъогъу тыхэтми, гухэкӀыгъо тиӀэми, къин тагъэщэчми, мэлакӀэ тэлӀэми, зыщытлъэн тимыӀэми, щынагъо тыхэтми, чатэкӀэ тагъэщынэми – мы къэтӀуагъэ пстэуми Тхьэм ишӀулъэгъу тыпагъэкӀын алъэкӀырэп. 36Тхьэм игущыӀэ тхыгъэхэм зэрарытым фэдэу[*],

«(О, Тхьэ) Ау тыуиешъ, мэфэ реным
тпсэ хахынэу щынагъом тыхэт,
шӀуабзыщт мэлмэ афэдэу талъытэ»+.

37Ау мы Ӏоф пстэумкӀи шӀу тызылъэгъугъэм илъэкӀыкӀэ текӀоныгъэшхор тиӀ+. 38Сыда пӀомэ, хэти Тхьэм шӀулъэгъоу къытфыриӀэм тыпигъэкӀын зэримылъэкӀыщтым сыщэгугъы; лӀэныгъэми, псэуныгъэми, мэлэӀичхэми, джынэ пащэхэми, лъэкӀ зиӀэ джынэхэми, джы Ӏофхэу щыӀэхэми, къэкӀощт уахътэм Ӏофхэу щыӀэщтхэми,+
39уашъом сыд щыщ щыӀэми, чӀылъэ чӀэгъым сыд щыщ щыӀэми[*] а шӀулъэгъум тыпызгъэкӀын зи щыӀэп. Тхьэм къыгъэхъугъэ пстэуми ащыщэу ти Зиусхьан Исус Христос ыӀэмыркӀэ Тхьэм къытигъэлъэгъугъэ шӀулъэгъуныгъэм зи тыпызгъэкӀын щыӀэп.

ЯБГЪОНЭРЭШЪХЬ

Израиль лъэпкъыр

9^1Христос сыгу зэрилъым пае, къасӀорэр шъыпкъэ, пцӀы сыусырэп. Тхьэм ы Псэ ЛъапӀэ игъусэу сыгуи ар зэрэшъыпкъэр къысфеушыхьаты+. 2Сэ зыфасӀорэр мары: гухэкӀышхорэ зэпымыужьырэ гукъаорэ сиӀ. 3Сшыхэу слъэпкъ щыщхэм ащкӀэ сишӀуагъэ якӀыщтыгъэмэ, Тхьэм ынае къысщифэзэ, Христос сызыпигъэкӀыныр нахь къыхэсхыщтыгъ+. 4А сшыхэр израиль лъэпкъыр ары. Ахэр арых ибынхэм афэдэу Тхьэм ыдагъэхэр. Ахэр ары ищытхъушхо зэригъэлъэгъугъэхэр. Ахэр арых ибынхэм афэдэу Тхьэм ыштагъэхэр, ищытхъушхо зэригъэлъэгъугъэхэр. Тхьэм ежьыррэ ахэмрэ азыфагу зэзэгъыныгъэхэр[*] дилъхьагъ. Ахэр ары Тэурат хабзэр зэритыгъэр. Ахэри ары ежь зэрагъэлъэпӀэн фэе шӀыкӀэр зэригъэлъэгъугъэхэр. Ахэри арых ӀахьышӀукӀэ къыгъэгугъагъэхэр. 5Ахэр арых тятэжъышхохэм къатекӀыгъэ цӀыфхэр. ЦӀыфым фэдэу ежь Христоси ахэмэ ялъэпкъ щыщ. Ежьыр ары зэкӀэмэ анахь Лъагэу, мыкӀодыжьын щытхъушхор зиӀэ Тхьэр. Амин!

6Ау Тхьэм игущыӀэхэр ымыгъэшъыпкъагъэхэу арэп сӀорэр. Сыда пӀомэ, израиль лъэпкъым щыщ цӀыф пстэури арэп израиль цӀыф шъыпкъэхэр+. 7Ибрахьимэ къытекӀыгъэ цӀыф пстэури арэп Ибрахьимэ ибын шъыпкъэхэр. Ау Тхьэм Ибрахьимэ къыриӀуагъ[*]: «Исхьакъ къытекӀыщт цӀыфхэр ары о уибын шъыпкъэкӀэ зэджэщтхэр»+. 8Ащ къикӀырэр, Ибрахьимэ къытекӀыгъэ бын пстэури арэп Тхьэм ибынхэр. Ау Тхьэм Ибрахьимэ къызэригъэгугъагъэм тетэу, ащ къытекӀыгъэ бынхэр[*] ары Тхьэм Ибрахьимэ къытекӀыгъэ цӀыф шъыпкъэхэу ылъытэхэрэр+. 9Сыда пӀомэ, Тхьэм Ибрахьимэ къызэригъэгугъагъэр[*] мары: «Згъэнэфэгъэ лъэхъаным сыкъызыкӀожьыкӀэ, Сарэ къо къыфэхъущт»+. 10Ащ нэмыкӀэуи, Ребеккэ Исхьакъ иехэу къуитӀу къыфэхъунэу лъэрмыхьэ зэхъум, Ӏофыр зытетыгъэр ащ фэдагъ+. 11-12КӀалэхэр къэмыхъугъэхэу, шӀуи бзаджи амышӀагъэу, Тхьэм Ребеккэ къыриӀуагъ[*]: «Нахьыжъыр нахьыкӀэм фэӀофтэбгэщт». Тхьэм аущтэу зыкӀиӀуагъэр цӀыф горэ къызэрэхихырэмкӀэ ежь игухэлъ ыгъэцэкӀэныр ары. Аущтэу цӀыфым Ӏофхэу ышӀагъэхэм ямылъытыгъэу, цӀыфэу зыфаер Тхьэм къыхехы,+
13игущыӀэ тхыгъэхэм арытэу Тхьэм зэриӀуагъэм фэдэу[*], «Якъубэ шӀу слъэгъугъэ, ау Эсау сыуджэгъугъэ».

14Джы сыд тӀона? Тхьэр мызафа? Хьау, ар хъухэщтэп+. 15Сыда пӀомэ, Тхьэм пегъымбар Мусэ къыриӀуагъ[*]: «ЦӀыф горэм сыгу езгъэгъунэу сыфаемэ, сыгу егъущт. Зыгорэм гукӀэгъу фэсшӀэнэу сыфаеми, гукӀэгъу фэсшӀыщт»+.

16Аущтэу Тхьэм цӀыф горэ къызэрэхихырэр зэпхыгъэр цӀыфыр зыфаер, е цӀыфым Ӏофхэу ышӀэхэрэр арэп, Тхьэм игукӀэгъэшху ары нахь а Ӏофыр зэпхыгъэр. 17Сыда пӀомэ, Тхьэм игущыӀэ тхыгъэхэм арыт Тхьэм Мысырым ипачъыхьэ фырхьаунэ къызэрэриӀуагъэр[*]: «Мыры пачъыхьэу узфэзгъэуцугъэр: цӀыфхэм зэрэдунаеу сцӀэ щагъэӀуныр, силъэкӀ къэозгъэгъэнэфэныр ары»+. 18Аущтэу Тхьэм цӀыф горэм гукӀэгъу къыфишӀынэу фаемэ, гукӀэгъу къыфешӀы, цӀыф горэ гуркъэ[*] ыгъэхъунэу фаеми, гуркъэ егъэхъу.

Тхьэм игубжрэ игукӀэгъурэ

19О къысэпӀонкӀи мэхъу: «Арымэ Ӏофыр зытетыр, Тхьэм цӀыфхэр сыда зыкӀигъэмысэхэрэр? Хэта Тхьэм ыӀуагъэм пэуцун зылъэкӀыщтыр?»+
20Ау о, цӀыфыр, о хэт ущыщ, Тхьэм уенэкъокъунэу? ЦӀыфэу хьакъу-шыкъур зышӀыгъэм «Сыд мыщ фэдэу сызкӀэпшӀыгъэр?» – къыриӀона+? 21АнахьышӀу хьакъу-шыкъури къызэрыкӀо хьакъу-шыкъури къошынышӀэм а зы етӀагъом хишӀыкӀын фитба+?

22Ау игубж къыгъэнэфэнэуи илъэкӀышхо цӀыфмэ аригъэшӀэнэуи Тхьэм шӀоигъуагъэти, зыфэгубжырэ цӀыфхэу ыгъэкӀодын фэягъэхэм щэӀэгъэшхокӀэ ашъхьасыгъ+. 23Тхьэр ахэмэ зыкӀашъхьасыгъэр гукӀэгъу зыфишӀырэ цӀыфхэу щытхъушхо зиӀэ хъунхэу ыгъэпсыгъэхэм ежь ищытхъушхо иинагъэ аригъэшӀэныр ары. 24Ибынхэм ащыщ хъунхэу Тхьэр къызэджагъэхэр тэры – тэ, джуртхэм, тимызакъоу нэмыкӀрэ лъэпкъхэми ащыщхэр арых+.

25Пегъымбар Хьошеа итхылъ итэу, Тхьэм къызэриӀорэм фэдэу[*],

«Слъэпкъ щымыщ цӀыфхэм „сэ слъэпкъкӀэ“ сяджэщт;
шӀу сымылъэгъугъэ лъэпкъыми „шӀу слъэгъурэ лъэпкъкӀэ“ седжэщт»+.

26ЫкӀи «„Шъо слъэпкъ шъущыщэп“ Тхьэм зыщиӀогъэ чӀыпӀэм

„ЩыӀэныгъэ къэзытырэ Тхьэм ибынхэкӀэ“ щяджэщтых».

27Пегъымбар Ешайа израиль лъэпкъым ехьылӀагъэу къыӀуагъ[*]:

«Израиль лъэпкъым ипчъагъэ хым ипшахъо фэдизми,
ахэмэ ащыщхэу мыкӀодхэу Тхьэм къыгъэнэжьыщтхэр макӀэ ныӀэп.

28Сыда пӀомэ, псынкӀэу, зи къэмынэу Тхьэм мы дунаим ицӀыфхэм
хьыкум атыришӀыхьащт».

29Пегъымбар Ешайа ыпэкӀэ къызэриӀуагъэм фэдэу[*],

«Зиусхьанэу Сэбаот[*] лъфыгъэнчъэу тыкъыгъэнагъэмэ,
къалэхэу Содомрэ Ӏаморрэрэ[*] тафэдэщтыгъ».

Израильрэ Христос ехьылӀэгъэ къэбарышӀумрэ

30Джы сыд тӀона? Хымэ лъэпкъхэм шъыпкъагъэ зэряӀэщтым ыуж имытыгъэхэми, шӀошъхъуныгъэ зэряӀагъэм пае, Тхьэм ахэмэ шъыпкъагъэ яӀэу ылъытагъ+. 31Ау израиль цӀыфхэу Тхьэм дэжькӀэ шъыпкъагъэ яӀэ зыгъэхъун хабзэм ыуж итыгъэхэм а хабзэр агъотыгъэп+. 32Сыда зыкӀамыгъотыгъэр? ШӀошъхъуныгъэм игъогу амыдэу, Ӏофэу ашӀагъэхэм ягъогукӀэ Тхьэм дэжькӀэ шъыпкъагъэ зэряӀэщтым ыуж итыгъэхэти ары. ЦӀыфхэр зыгъэлъэпаорэ мыжъом елъэпэуагъэх. 33ИгущыӀэ тхыгъэхэм арытэу Тхьэм къызэриӀорэм фэдэу[*],

«ЦӀыфхэр зыгъэлъэпаорэ мыжъоу,
мыжъошхоу[*] цӀыфхэр чӀыгум тезгъафэрэр,

Цион зыцӀэ къалэм щысэгъэтӀылъы. А мыжъошхомкӀэ шӀошъхъуныгъэ зиӀэр кӀэгъожьыщтэп»+.

ЯПШӀЭНЭРЭШЪХЬ

10^1Сшыхэр, сыгу зыкӀэхъопсырэри Тхьэм сызэрелъэӀу зэпытырэри Израиль, слъэпкъ, мыкӀодэу ащ къыгъэнэжьыныр ары. 2Агу етыгъэу Тхьэм зэрэфэлажьэхэрэмкӀэ сыряшыхьат, ау зэхэшӀыкӀ яӀэу лажьэхэрэп+. 3Тхьэм ежь дэжькӀэ цӀыфхэм шъыпкъагъэ яӀэу зэрилъытэрэ гъогур къагурымыӀоу, ежьхэм ягъогукӀэ Тхьэм дэжькӀэ шъыпкъагъэ зэряӀэщтым ыуж зэритыгъэхэм пае, Тхьэм ежь дэжькӀэ шъыпкъагъэ яӀэу зэрилъытэрэ гъогур адагъэп+. 4Сыда пӀомэ, Тэурат хабзэм игугъапӀэр Христос ары. Хэти ХристоскӀэ шӀошъхъуныгъэ зиӀэр Тхьэм ежь дэжькӀэ шъыпкъагъэ иӀэу елъытэ+.

Хэти мыкӀодэу Тхьэм къыгъэнэжьын ылъэкӀыщт

5ЦӀыфым Тэурат хабзэм итхэр зэригъэцакӀэрэм пае, Тхьэм ежь дэжькӀэ ащ шъыпкъагъэ иӀэу зэрилъытэрэм ехьылӀагъэу пегъымбар Мусэ моущтэу ытхыгъ[*]: «Тэурат хабзэм итхэр зыгъэцакӀэрэм Тэурат хабзэм ишӀуагъэкӀэ щыӀэныгъэ иӀэщт»+. 6Ау цӀыфым шӀошъхъуныгъэ зэриӀэм пае, Тхьэм ежь дэжькӀэ ащ шъыпкъагъэ иӀэу зэрилъытэрэм ехьылӀагъэу Тхьэм игущыӀэ тхыгъэхэм моущтэу арыт[*]: «Хэта уашъом дэкӀоещтыр? – умыӀо угукӀэ», (а гущыӀэхэм къарыкӀырэр уашъом удэкӀоеныр ары, Христосэу цӀыфхэр мыкӀодхэу къэзгъэнэжьырэр къырищэхыным пае)+. 7Е «Хэта чӀылъэм икуупӀэ[*] ехыщтыр?» умыӀо, (Христос лӀагъэхэм къахищыжьыным пае, къыдищэежьыныр ары а гущыӀэхэм къарыкӀырэр)+. 8Ау Тхьэм игущыӀэ тхыгъэхэм сыда арытыр?

«Тхьэм игущыӀэхэр къыппэгъунэгъух, ужи дэлъых, угуи илъых»+.

9УжэкӀэ цӀыфхэм апашъхьэ Исус зэрэ Зиусхьаныр къыщыпӀомэ, Тхьэм ар лӀагъэхэм къызэрахигъэтэджыкӀыжьыгъэмкӀи угукӀэ шӀошъхъуныгъэ уиӀэмэ, умыкӀодэу Тхьэм укъыгъэнэжьыщт+. 10Сыда пӀомэ, цӀыфэу зыгукӀэ шӀошъхъуныгъэ зиӀэм Тхьэм ежь дэжькӀэ шъыпкъагъэ иӀэу ылъытэщт, цӀыфмэ апашъхьэ Исус зэрэ Зиусхьаныр къыщызыӀорэри мыкӀодэу Тхьэм къыгъэнэжьыщт. 11Тхьэм игущыӀэ тхыгъэхэм Христос ехьылӀагъэу зэрарытым фэдэу[*], «Хэти ежьыркӀэ шӀошъхъуныгъэ зиӀэр кӀэгъожьыщтэп»+. 12Джуртхэри алыджхэри зэрэзэтекӀыхэрэ зи щыӀэп. А зы Зиусхьаныр зэкӀэми я Зиусхьан, Ащ елъэӀурэ пстэуми шӀу къафешӀэ+. 13Сыда пӀомэ, «Хэти къыдэӀэпыӀэнэу ащ елъэӀурэр мыкӀодэу Зиусхьаным къыгъэнэжьыщт».[*]+
14Ау ЗиусхьанымкӀэ шӀошъхъуныгъэ ямыӀэмэ, сыдэущтэу елъэӀунха? Ащ икъэбари зэхамыхыгъэмэ, сыдэущтэу шӀошъхъуныгъэ яӀэ хъущта? Икъэбари зыми аримыгъэӀумэ, сыдэущтэу зэхахына+? 15Тхьэми цӀыфхэр къымыгъакӀохэмэ, сыдэущтэу Христос ехьылӀэгъэ къэбарышӀур агъэӀуна? Тхьэм игущыӀэ тхыгъэхэм зэрарытым фэдэу[*], «КъэбарышӀур зыгъэӀурэ цӀыфхэм алъакъохэр сыдэу дахэха!»

16Ау щытми, къэбарышӀум едэӀунхэу цӀыф пстэуми адагъэп. Сыда пӀомэ, пегъымбар Ешайа моущтэу къыӀуагъ[*]: «Зиусхьан, къэбарышӀоу дгъэӀугъэр хэта зышӀошъ хъугъэр?»+
17Аущтэу КъэбарышӀур зэрэзэхахырэмкӀэ цӀыфхэм шӀошъхъуныгъэ яӀэ мэхъу, зыгорэм Тхьэм игущыӀэхэр зэригъэӀухэрэмкӀи а КъэбарышӀур зэхахы+. 18Ау сэ сыкъэупчӀэ: КъэбарышӀур зэхахыгъэба? Бэу зэхахыгъ, сыда пӀомэ, Тхьэм игущыӀэ тхыгъэхэм зэрарытым фэдэу[*],

«КъэбарышӀур зыгъэӀугъэмэ амакъэ чӀылъэм тыдэкӀи
цӀыфхэм щызэхахыгъ,
ягущыӀэхэри чӀылъэм ыкъуапэхэм анэсыгъэх»+.

19Джыри сыкъэупчӀэ: израиль цӀыфхэм къэбарышӀур къагурымыӀуагъэу ара?

Хьау, бэу къагурыӀуагъ, сыда пӀомэ, Тхьэм ыцӀэкӀэ пегъымбар Мусэ апэрэу къыӀуагъ[*]:

«Зы лъэпкъ горэм щымыщхэм шъуязгъэшъугъощт,
зэхэшӀыкӀ зимыӀэ лъэпкъыми шъуфэзгъэгубжыщт»+.

20ЕтӀанэ Тхьэм ыцӀэкӀэ пегъымбар Ешайа гушхоу къыӀуагъ[*]:

«Къыслъымыхъугъэ цӀыфхэм сыкъагъотыгъ,
къыскӀэмыупчӀагъэхэми зязгъэлъэгъугъ».

21Ау израиль лъэпкъым ехьылӀагъэу моущтэу къеӀо[*]: «КъысэмыдэӀурэ лъэпкъ къаигъэр къысэшӀужьыным пае,
мэфэ реным сӀэхэр фэсщэигъэх».

ЯПШӀЫКӀУЗЭНЭРЭШЪХЬ

Тхьэм израиль лъэпкъым гукӀэгъу къызэрыфишӀырэр

11^1Арышъ, сыкъэупчӀэ: Тхьэр ежь илъэпкъ фэмыежьэу хъугъа? Хьау, ар хъухэщтэп. Сыда пӀомэ, сэри израиль лъэпкъым сыщыщ, Ибрахьимэ къытекӀыгъэхэм сащыщ, Бен-Ямин илӀакъо сыщыщ+. 2Шъыпкъэ, Тхьэм лъэпкъэу къыхихыгъэм фэмыежьэу хъугъэп. Тхьэм игущыӀэ тхыгъэхэм арытэу[*], пегъымбар Иляс ехьылӀэгъэ къэбарыр шъошӀэба? Иляс израиль цӀыфхэм яхьылӀагъэу Тхьэм ыпашъхьэ моущтэу щытхьаусхагъ:+
3«Зиусхьан, уипегъымбархэр аукӀыгъэх, уикъурмэншӀыпӀэхэри зэхакъутагъэх. Сэ сизакъоу сыкъэнагъ, спси ыуж итых»+. 4Ау Тхьэм Иляс сыда къыриӀожьыгъэр? [*] «Тхьэ нэпцӀэу БаӀал ыпашъхьэ лъэгонджэмышъхьэкӀэ мытӀысыгъэхэу цӀыф минибл къызфэзгъэнагъ»+. 5Джыри ары зытетыр. Тхьэм ынэшӀу щыфэныгъэкӀэ ежь къыхихыгъэу, цӀыф куп къэнагъэу щыӀ+. 6Тхьэм ахэр къызкӀыхихыгъэхэр ынэшӀу ащифагъэти ары. Ахэмэ ӀофышӀухэу ашӀагъэхэм яӀоф ащ хэлъэп. Армырмэ Тхьэм ынэшӀоу ащифагъэр нэшӀу щыфэныгъэ хъужьрэп.

7Сыд етӀанэ? Израиль лъэпкъыр зылъыхъугъэр ыгъотыгъэп, ау Тхьэм къыхихыгъэ цӀыф купым ыгъотыгъ. Къэнагъэхэр гуркъэ хъугъэх+. 8Тхьэм игущыӀэ тхыгъэхэм зэрарытым фэдэу[*],

«Тхьэм ахэмэ агухэм гулъытэ арымылъ ышӀыгъ.

Анэхэми амылъэгъоу,
атхьакӀумэхэми зэхамыхэу ыгъэхъугъэх,
непэрэ мафэм нэсыфэ»+.

9Пачъыхьэ Даути къыӀуагъ[*]:

«Ахэмэ ягухэхъо Ӏанэ лъахъи, хъытыуи,
ахэр зыгъэлъэпэорэ мыжъуи афэрэхъу.

Тхьэм яфэшъуашэ арерэгъэпщыныжь.

10Ахэмэ амылъэгъушъунэу Тхьэм анэхэр ерэгъэушӀункӀ,
егъашӀэми атхыцӀэхэр амыузэнкӀыжьышъунэу ерэуфэх»+.

Хымэ лъэпкъхэр мыкӀодхэу Тхьэм къызэригъэнэжьхэрэр

11Арышъ, сэкъэупчӀэ: джуртхэр зэлъэпаохэм, къэмытэджыжьышъунхэу тефэгъапэха? Хьау, ар хъухэщтэп. Ау джуртхэр гъогу занкӀэм зэрэтекӀыгъэхэм пае, нэмыкӀрэ лъэпкъхэр мыкӀодхэу къэнэжьынхэу Тхьэм гъогу афишӀыгъ, джуртхэр ахэмэ аригъэшъугъунхэм пае. 12Джуртхэр гъогу занкӀэм зэрэтекӀыгъэхэм пае, дунаим тет нэмыкӀрэ цӀыфхэм шӀубэ агъотыгъ, джуртхэми яӀоф къызэрадэмыхъугъэм пае, нэмыкӀрэ лъэпкъхэм шӀубэ агъотыгъ. Арышъ, джуртхэу мыкӀодхэу Тхьэм къыгъэнэжьыщтхэм япчъагъэ зикъукӀэ, сыдэу шӀуба ащ къыхэкӀыщтыр!

13Джы шъо, хымэ лъэпкъхэм, къышъосэӀо: шъо хымэ лъэпкъхэм шъуиапостолэу сызэрэхъугъэм пае, сиӀоф сэгъэлъапӀэ+. 14СиӀоф зыкӀэзгъэлъапӀэрэр слъэпкъ щыщхэр шъо хымэ лъэпкъхэм къышъозгъэшъугъунхэшъ, ахэмэ ащыщэу зы куп мыкӀодэу Тхьэм къыгъэнэжьынэу ары. 15Сыда пӀомэ, Тхьэм джуртхэр ымыдэхэ зэхъум, дунаим тет нэмыкӀ цӀыфхэр ежь зэригъэшӀужьыгъэх. Ащыгъум Тхьэм джуртхэр джыри зэ зидэжьхэкӀэ, сыд хъущт? ЛӀагъэхэм къызэрахэтэджыкӀыжьхэрэм ахэр фэдэщт+. 16Тхьацум иапэрэ Ӏахь Тхьэм ратымэ, тхьацур зэкӀэ Тхьэм ий. Чъыгым ылъапсэ Тхьэм иемэ, чъыг къутамэхэри Тхьэм иех.

17Хатэм дэт зейтун чъыгым[*] икъутамэхэм ащыщхэу заулэ Тхьэм гуикӀыкӀи, о шъофым ит зейтун чъыг къутамэм фэдэр адрэ къутамэхэм ачӀыпӀэ угуигъэкӀыхьагъ. Хатэм дэт зейтун чъыгым икъутамэхэу къэнагъэхэм урягъусэу а чъыгым ылъапсэми ипсыми яшӀуагъэ къыуагъэкӀы+. 18Арышъ, Тхьэм а чъыгым гуикӀыкӀыгъэ къутамэхэм апашъхьэ узщыщымытхъужь. Узщэтхъужьмэ, мыр зыщымыгъэгъупш: о уишӀуагъэ лъапсэм ебгъэкӀырэп, лъапсэм ишӀуагъэ о къыуегъэкӀы нахь. 19Ащыгъум о къысэпӀонкӀи мэхъу: «Чъыгым сэ сыгуигъэкӀыхьанэу Тхьэм чъыгым а къутамэхэр гуикӀыкӀыгъэх». 20Шъыпкъэ, ахэмэ шӀошъхъуныгъэ зэрямыӀэм пае, Тхьэм чъыгым гуикӀыкӀыгъэх, ау о шӀошъхъуныгъэ зэрэуиӀэм пае, пчӀыпӀэ укъенэ. Арышъ, зымыгъэпаг, щынагъо зигъаӀ. 21Сыда пӀомэ, хатэм дэт чъыгым икъутамэхэм Тхьэр ашъхьамысыгъэмэ, о къыпшъхьасыщта+?

22Мары Тхьэм ишӀугъэрэ ипхъэшагъэрэ: игъогу текӀыгъэхэм афэпхъаш, ау О Тхьэм ишӀугъэ зыхэмыгъэнмэ, ишӀугъэ къыплъигъэӀэсыщт. Армырмэ, ори а чъыгым угуикӀыкӀыщт. 23Джуртхэми яшӀошъмыхъуныгъэ ханэжьмэ, Тхьэм ахэри чъыгым гуигъэкӀыхьажьыщтых, сыда пӀомэ, Тхьэм ахэр икӀэрэкӀэу гуигъэкӀыхьажьынхэ ылъэкӀыщт. 24О, (хымэ лъэпкъыр), шъофым ит зейтун чъыгым Тхьэм угуикӀыкӀи, хатэм дэт зейтун чъыгым угуигъэкӀыхьагъ. Ащыгъум хатэм дэт зейтун чъыгым щыщ къутамэхэр (джуртхэр), ежьхэм ячъыг гуигъэкӀыхьажьынхэр ТхьэмкӀэ нахь къинына?

Израиль лъэпкъым Тхьэм ежь дэжь къызэрыригъэгъэзэжьыщтыр

25Сшыхэр, Ӏушыщэу шъузышӀомышӀыжьыным пае, мы шъэфыр шъумышӀэным сыфаеп. Хымэ лъэпкъхэм ащыщхэу Тхьэм игъогу техьащтхэм япчъагъэ екъуфэ, израиль лъэпкъым щыщ куп гуркъэнэу Тхьэм ыгъэхъугъ. 26Аущтэу израиль лъэпкъыр зэкӀэ мыкӀодэу Тхьэм къыгъэнэжьыщт, игущыӀэ тхыгъэхэм зэрарытым фэдэу[*],

«ЦӀыфхэр мыкӀодхэу къэзгъэнэжьыщтыр

Цион къалэм[*] къыдэкӀыщт. Ар къызыкӀокӀэ,
бзэджагъэр Якъубэ илъэпкъ хигъэкӀодыкӀыжьыщт».

27(ЕтӀанэ Тхьэм ыӀуагъ:)

«Мы зэзэгъыныгъэр ары сэррэ ахэмрэ тазыфагу
дэслъхьащтыр,
япсэкӀодхэр затесхыжьхэкӀэ».

28Джуртхэм къэбарышӀур зэрамыдагъэм пае, шъо а Ӏофым ишӀуагъэ къышъокӀэу Тхьэм ипый хъугъэх. Ау Тхьэм джуртхэр къызэрэхихыгъэхэм пае, ахэр шӀу елъэгъух, ятэжъышхохэм яхьатыркӀэ+. 29Сыда пӀомэ, Тхьэм цӀыфхэм тынхэр заритхэкӀэ, ибынхэм ащыщ хъунхэуи зяджэкӀэ, аущтэу зэришӀагъэм фыкӀэгъожьырэп. 30Шъо, хымэ лъэпкъхэр, Тхьэм шъуедэӀущтыгъэп, ау израиль лъэпкъыр Тхьэм зэремыдэӀугъэм пае, джы Тхьэм шъо гукӀэгъу къышъуфишӀыгъ+. 31Ащ фэдэу джы джуртхэр Тхьэм едэӀухэрэп, шъо гукӀэгъоу къышъуфишӀыгъэмкӀэ Тхьэм ахэми гукӀэгъу къафишӀыным пае. 32Сыда пӀомэ, Тхьэм цӀыф пстэури мыдэӀоным хэтхэу къыгъэнагъэх, ахэмэ зэкӀэмэ гукӀэгъу къафишӀыным пае.

33Тхьэм ишӀугъэшхо, иакъылышӀогъэшхо, ишӀэныгъэшхо сыдэу инха! Игухэлъышхохэр зыми зэхифын ылъэкӀыщтэп. ИӀофхэм ауж зи ихьан ылъэкӀыщтэп+.

34«Хэта Зиусхьаным ыгу илъыр зышӀэрэр?

Хэта ащ упчӀэжьэгъу фэхъугъэр+?

35Хэта Тхьэм зыгорэ езытыгъэр, Тхьэм ащ тын къыритыжьынэу?» [*]

36Ӏоф пстэури Тхьэм ыӀэ къикӀыгъ. ИлъэкӀыкӀи ищытхъушхо паий Ӏоф пстэури щыӀ. МыкӀодыжьын щытхъушхор Тхьэм ий. Амин+.

ЯПШӀЫКӀУТӀОНЭРЭШЪХЬ

Христос тыгухэм арылъэу тызэрэзекӀон фаер

12^1Арышъ, Тхьэм гукӀэгъу къызэрэтфишӀыгъэм пае, инэу сышъолъэӀу: Тхьэм ыгу зэӀурэ къурмэныпхъэ псаоу, къурмэныпхъэ лъапӀэм фэдэу зешъут. Ары гурэ псэрэкӀэ Тхьэр зэрэжъугъэлъэпӀэн фаер+. 2Мы лъэхъаным ихабзэхэм шъукъыращэкӀэу шъущымыт. Ау Тхьэм шъугухэм арылъхэр зэрерэхъокӀых, шэнышӀо шъухъуным пае. Аущтэу шъушӀымэ, Тхьэр зыфаер къыжъугурыӀощт, дэгъур зыфэдэри, Тхьэм ыгу зэӀурэри, щыкӀагъэ зимыӀэ икъугъэр зыфэдэри къыжъугурыӀощт+.

3Тхьэм ынэшӀу сэ къызэрэсщифагъэм пае, шъуащыщ пэпчъ есэӀо: узышӀомышӀыжь ыкӀи зымыгъэин, шӀошъхъуныгъэу Тхьэм о къыпфигъэшъошагъэм ишапхъэ тетэуи гурыӀоныгъэкӀэ зэплъыжь+. 4Сыда пӀомэ, пкъым щыщхэр бэ, ау ахэмэ зэкӀэмэ Ӏофэу ашӀэрэр зэп+. 5Джащ фэдэу тэри бэ тэхъу пэтми, Христос тыгухэм зэрарылъым пае, зыпкъ закъо тэхъу, хэт пэпчъи адрэхэм ащыщ+. 6Тхьэм ынэшӀу хэти къызэрэщифагъэм елъытыгъэу лъэкӀ зэфэшъхьафхэр тиӀэх. Тхьэм игущыӀэхэр зыгорэм ыгу къырилъхьэхэу, ахэр къыӀонхэу лъэкӀ къыритыгъэмэ, а цӀыфым шӀошъхъуныгъэу иӀэм тетэу Тхьэм игущыӀэхэр къерэӀу+. 7ЦӀыфхэм ишӀуагъэ аригъэкӀынэу Тхьэм зыгорэм лъэкӀ къыритыгъэмэ, а цӀыфым ишӀуагъэ ахэмэ арерэгъэкӀ. ЦӀыфхэм Ӏофхэр аригъэшӀэнхэу Тхьэм зыгорэм лъэкӀ къыритыгъэмэ, а цӀыфым Ӏофхэр арерэгъашӀ+. 8ЦӀыфхэр ыгъэгушхонхэу Тхьэм зыгорэм лъэкӀ къыритыгъэмэ, ерэгъэгушхох. ИӀэр цӀыфхэм адигощынэу Тхьэм зыгорэм лъэкӀ къыритыгъэмэ, игуапэу адерэгощ. Тхьэмэтэнэу Тхьэм зыгорэм лъэкӀ къыритыгъэмэ, егугъоу орэтхьэмат. ЦӀыфхэм гукӀэгъу афишӀынэу Тхьэм зыгорэм лъэкӀ къыритыгъэмэ, гушӀуагъокӀэ гукӀэгъу аферэшӀ+.

ШӀулъэгъур

9ШъуишӀулъэгъу шӀулъэгъу шъыпкъэ орэхъу. Бзэджагъэм зыщышъудзый, дэгъум ыуж шъуит+. 10Зэкъошхэм фэдэу шӀу шъузэрэлъэгъу; шъушъхьэ зэрэшъулъытэрэм нахьи, адрэхэр нахь шъулъытэх+. 11Гуетыныгъэшхо зижъугъэӀэ зэпыт, Зиусхьаным шъуфэлэжьэным гурэ псэрэкӀэ зешъут. 12Ӏофхэу шъузщыгугъыхэу, шъузпаплъэхэрэм шъуакӀэгушӀу. Гузэжъогъу шъухафэмэ, теубытагъэ зижъугъаӀ. Тхьэм шъуелъэӀу зэпыт+. 13Тхьэм ицӀыф лъапӀэхэм щыкӀагъэ яӀэмэ, шъуадэӀэпыӀ. ХьакӀэр жъугъэлъэпӀэными шъупылъ+.

14Къин шъозгъэщэчыхэрэм ынэшӀу къащифэнэу Тхьэм шъуелъэӀу. Ары сэӀо, ахэмэ шъуямыбгэу, ынэшӀу къащифэнэу Тхьэм шъуелъэӀу+. 15ГушӀохэрэм шъуадэгушӀу, гъыхэрэми шъуадэгъ+. 16ШъуигупшысакӀэ зы орэхъу. Зышъумыгъэпаг, цӀыф цӀыкӀухэми ныбджэгъуныгъэ адэшъушӀ. ШъузышӀомышӀыжь+.

17Зыгорэм ибзэджагъэ бзэджагъэкӀэ шъупэмыгъокӀыжь. ЦӀыф пстэуми шӀоу алъытэрэр зэрэшъушӀэным ыуж шъуит+. 18Амал иӀэмэ, шъулъэкӀыщтым фэдизкӀэ цӀыф пстэуми шъузэрагурыӀоным ыуж шъуит+. 19СилъапӀэхэр, зыгорэм бзэджагъэ къышъуихмэ, бзэджагъэ ешъумыхыжь, ау Тхьэм цӀыфым ибзэджагъэ рерэгъэпщыныжь, сыда пӀомэ, Зиусхьаным къыӀорэр игущыӀэ тхыгъэхэм арыт[*]: «ЦӀыфхэм ябзэджагъэ языгъэпщыныжьыщтыр сэры, яфэшъуашэ язгъэгъотыжьыщт»+. 20Аущтэу «Уипый мэлакӀэ малӀэмэ, гъашхэ, псыфалӀэ малӀэмэ, егъашъу; сыда пӀомэ, аущтэу зыпшӀырэм, шӀомыкӀ плъыгъэхэр ащ ышъхьэ теплъхьащтых».[*]+
21Бзэджагъэр къызтемыгъакӀоу, шӀушӀэнымкӀэ бзэджагъэм текӀу.

ЯПШӀЫКӀУЩЭНЭРЭШЪХЬ

Тетыгъо зиӀэхэм шъуафэӀорышӀ

13^1Хэти тетыгъо зиӀэхэм афэрэӀорышӀ. Сыда пӀомэ, Тхьэм ымыдэмэ, зыми тетыгъо иӀэ хъущтэп. Тетыгъо зиӀэхэу щыӀэхэр зыгъэнэфагъэр Тхьэр ары+. 2Арышъ, тетыгъо зиӀэхэм апэуцурэ цӀыфыр Тхьэм ыгъэнэфэгъэ цӀыфхэр арых зыпэуцухэрэр. Аущтэу зышӀэхэрэм мысагъэ зытыралъхьажьы. 3Сыда пӀомэ, шӀугъэ зышӀэхэрэр тетыгъо зиӀэхэм ащыщынэнхэр ящыкӀагъэп, бзэджагъэ зышӀэхэрэр ары ахэмэ ащыщынэнхэ фаехэр. Тетыгъо зиӀэм ущымыщынэнэу уфая? ШӀу шӀи, ар къыпщытхъущт. 4Сыда пӀомэ, тетыгъо зиӀэм ишӀуагъэ къыуигъэкӀынэу Тхьэм фэлажьэ. Ау бзаджэ пшӀэмэ, ущыщынэн фае, сыда пӀомэ, тетыгъо зиӀэм чатэр хьаулыеу ыӀыгъырэп. БзэджашӀэхэм яфэшъошэ къин атырилъхьанэу ар Тхьэм фэлажьэ+. 5Арышъ, тетыгъо зиӀэхэм уафэӀорышӀэн зыкӀыфаер уифэшъошэ къиныр Тхьэм къыптырилъхьанымкӀэ узэрэщыщынэрэ закъор арэп, ахэмэ уафэӀорышӀэныр зэрэтэрэзыр угукӀэ зэрэпшӀэрэри ары.

6Ары хьакъулахь ахъщэр[*] ахэмэ зыкӀяшъутырэр; сыда пӀомэ, тетыгъо зиӀэхэр а Ӏофым пылъхэ зыхъукӀэ, Тхьэм фэлажьэх. 7Арышъ, цӀыф пстэуми яфэшъуашэ яшъутыжь. Хьакъулахьэу цӀыфхэм атыралъхьэрэр арыми, ар яшъутыжь; хьакъулахьэу хьапщыпхэм атыралъхьэрэр арыми, ари яшъутыжь; гъэлъэпӀэныр арыми, жъугъэлъапӀэх, лъытэныгъэр арыми, лъытэныгъэ афэшъушӀ+.

Зэкъошхэм фэдэу шӀу шъузэрэлъэгъу

8ШӀу шъузэрэлъэгъуным ичӀыфэ нэмыкӀэу, зыми ичӀыфэ зытешъумыгъэлъ; сыда пӀомэ, зигъунэгъу шӀу зылъэгъурэм Тэурат хабзэм итхэр ыгъэцэкӀагъэх+. 9Мы унашъохэу[*] «Зинэ умышӀэ», «ЦӀыф умыукӀы», «Умытыгъу», «НэмыкӀ цӀыфхэм пцӀы атемылъхь», «Хъопсэ мыхъун угу имыгъэлъ» зыфаӀохэрэмрэ адрэ унэшъо пстэумрэ зэкӀэзыубытэрэр мы унашъор ары[*]: «О пшъхьэ шӀу зэрэплъэгъурэм фэдэу, уигъунэгъуи шӀу лъэгъу»+. 10Зигъунэгъу шӀу зылъэгъурэм иягъэ ригъэкӀырэп. Арышъ, шӀулъэгъу уиӀэмэ, хабзэм итхэр бгъэцэкӀагъэхэу мэхъу+.

Христос дунаим къызыкӀожьыщт мафэр къэблэгъагъ

11Арышъ, джаущтэу шъузекӀу. Уахътэр зынэсыгъэр шъошӀэ, шъукъызыущын фэе сыхьатыр къэсыгъ. Сыда пӀомэ, апэу шӀошъхъуныгъэ тиӀэ зыхъугъэ мафэм нахьи, тымыкӀодэу Тхьэм тыкъызигъэнэжьыщт мафэр джы нахь къытпэблагъэ хъугъэ+. 12Чэщыр хэкӀотагъ, мафэри къэблэгъагъ. Арышъ, шӀункӀым иӀоф бзаджэхэр хэтэжъугъэнэжьых, нэфынэм иӀашэхэри къэтэжъугъаштэх+. 13Мафэм инэфынэ щыпсэурэ цӀыфхэм афэдэу, хабзэм тетэу тыжъугъэзекӀу; шъхьарытӀупщ ешхэ-ешъошхомрэ утэшъонымрэ орэмыхъу, зинэ шӀэныр, мыхъо-мышӀэ псэукӀэр, зэщыхьаныр, шъугъоныр къэрэмыхъух+. 14Ау Зиусхьан Исус Христос шъуишъуашэ фэдэ орэхъу, шъуипсэкӀодышӀэ шэныжъ ихъопсэ мыхъунхэми шъуафэмыӀорышӀ+.

ЯПШӀЫКӀУПЛӀЭНЭРЭШЪХЬ

Шъушы шъумыгъэмысэ

14^1ШӀошъхъуныгъэ макӀэ зиӀэр пыдзы шъумышӀы, ишӀошӀхэмкӀэ шъуемынэкъокъу+. 2Зы нэбгырэм сыд фэдэ гъомлапхъи ышхынэу зэрэфитымкӀэ шӀошъхъуныгъэ иӀ, ау шӀошъхъуныгъэ макӀэ зиӀэм хатэм къыдакӀэхэрэм анэмыкӀ ышхырэп+. 3Шхэрэм мышхэрэр зэримыпэсы хъущтэп. Мышхэрэми шхэрэр ыгъэмысэ хъущтэп, сыда пӀомэ, Тхьэм а цӀыфыри ыдагъ+. 4О хэт ущыщ, нэмыкӀ горэм фэлажьэрэр бгъэмысэнэу? Ар гъогу тэрэзым тетми, темытми, ежь изиусхьан иӀофба? Ари гъогу тэрэзым тетыщт, сыда пӀомэ, изиусхьан тыригъэтын ылъэкӀыщт+.

5Зы цӀыфым мафэ горэ нахь егъэлъапӀэ, адрэ цӀыфым мафэхэр зэфэдэхэу елъытэ. Хэти ежь ыгукӀэ зэрэтыриубытагъэм тетэу зекӀон фае+. 6Мафэ горэ зыгъэлъапӀэрэм Зиусхьаным лъытэныгъэ фишӀынэу а мафэр егъэлъапӀэ. ЗымыгъэлъапӀэрэми, Зиусхьаным лъытэныгъэ фишӀынэу аущтэу ешӀы. Сыд щыщ зышхырэми Зиусхьаным лъытэныгъэ фишӀынэу ешхы, сыда пӀомэ, ышхырэм пае Тхьэм щытхъу фешӀы. Мышхэрэми Зиусхьаным лъытэныгъэ фишӀынэу аущтэу ешӀы, ащи Тхьэм щытхъу фешӀы+. 7Зы цӀыфи ежь ышъхьэ закъо пае псэурэп. Джащ фэдэу, зи ежь ышъхьэ закъо пае лӀэрэп+. 8Тыпсэуми, Зиусхьаным тыфэпсэу, тылӀэми, Зиусхьаным тыфэлӀэ. Арышъ, тыпсэуми тылӀэми, Зиусхьаным тырий+.

9Христоси лӀи, лӀагъэхэм къахэтэджыкӀыжьи, къэпсэужьыгъ, псаухэмрэ лӀагъэхэмрэ я Зиусхьан хъуным пае+. 10О пшы сыда зыкӀэбгъэмысэрэр? Е о пшы сыд пае зэмыпэсыра? Тэ пстэуми Тхьэм ихьыкум тӀысыпӀэ лъапӀэ ыпашъхьэ тиуцон фае+. 11Сыда пӀомэ, Тхьэм игущыӀэ тхыгъэхэм арыт[*]:

«Сэ сыпсау, – къеӀо Зиусхьаным,
сапашъхьи цӀыф пстэуми алъэгуанджэхэр щауфэщтых.

Сыдрэ бзэгуи сызэрэ Тхьэр къыӀощт»+.

12Аущтэу тэ пстэуми Тхьэм ыпашъхьэ тихьанышъ, джэуап еттыжьын фае+.

Шъо шъуилажьэкӀэ шъушы псэкӀод ерэмышӀ

13Арышъ, тэ тызэрэгъэмысэн фаеп. Ау зыгъэлъэпаорэ мыжъо шъушы игъогу тешъумылъхьанэу е псэкӀод ышӀэнэу дэзыхьыхырэ Ӏоф шъумышӀэнэу тешъуубытэн фае+. 14Зиусхьанэу Исус сыгу зэрилъым пае, гъомылэ горэ зэрэмыхьэрамыр сэшӀэ, сицыхьи телъ. Ау зыгорэм хьэрамэу елъытэмэ, ежьыркӀэ хьэрам мэхъу+. 15О гъомылэу пшхырэм пае пшы ыгу хэогъэкӀымэ, шӀулъэгъум тетэу узекӀожьрэп. О гъомылэу пшхырэмкӀэ Христос зыфэлӀэгъэ пшы умыгъэкӀоды+. 16Шъо дэгъоу шъулъытэрэр цӀыфхэм дэеу алъытэнэу орэмыхъу. 17Сыда пӀомэ, Тхьэм и Тетыгъошхо иӀофхэр зэхьылӀагъэхэр шхынымрэ ешъонымрэ арэп, Тхьэм ы Псэ ЛъапӀэ дэжь къикӀырэ шъыпкъагъэр, гупсэфыр, гушӀуагъор арых нахь+. 18Христос аущтэу фэлажьэрэ цӀыфым Тхьэм ыгу еӀу, цӀыфхэми ар ягуап.

19Арышъ, зэзэгъыныгъэ къэзыхьырэ Ӏофхэми, гурэ псэрэкӀэ нахь лъэкӀ зэрэдгъотырэ Ӏофхэми ауж тижъугъэт+. 20Шхыным пае Тхьэм иӀоф умыгъэкӀоды. Шхын пстэури хьалэл, ау гъомылэу о пшхырэмкӀэ зыгорэм игъогу зыгъэлъэпаорэ мыжъо теплъхьэмэ, псэкӀод мэхъу+. 21Лы умышхынри, сэнэпс уемышъонри, о пшы игъогу зыгъэлъэпаорэ мыжъо тезылъхьэрэ Ӏоф упымылъынри, е псэкӀод ышӀэнэу дэзыхьыхырэ Ӏофым упымылъынри шӀу. Ащ фэдэу о пшы зыгъэлъэпэорэ Ӏофым упымылъынри шӀу.

22Мы Ӏофхэм яхьылӀагъэу шӀошъхъуныгъэу уиӀэр Тхьэмрэ оррэ шъуазыфагу дэлъэу орэхъу. Гъомылэу ышхырэм пае зызымыгъэмысэжьрэр гъогу мафэ теуцуагъ. 23Ау гъомылэу ышхырэр зэрэхьалэлымкӀэ гуцафэ ышӀэу шхэрэм шӀошъхъуныгъэ имыӀэу зэрэшхэрэм пае, Тхьэм егъэмысэ, сыда пӀомэ, шӀошъхъуныгъэ тимыӀэу тшӀэрэ пстэури псэкӀод мэхъу.

Паул Тхьэм щытхъушхо зэрэфиӀорэр

24Сэ сикъэбарышӀоу, Исус Христос ехьылӀэгъэ къэбарышӀоу згъэӀурэм тетэу, къэбарэу мыухыжьын лъэхъанхэм къащегъэжьагъэу Тхьэм шъэфэу къыгъэнагъэу, ау джы къыгъэнэфагъэм тетэу Тхьэм шъугухэр ыгъэпытэнхэ ылъэкӀыщт+. 25Джы Тхьэу мыкӀодыжьыщтым иунашъокӀэ пегъымбархэм атхыгъэхэм а къэбарыр къагъэнэфагъ, Тхьэм фэлажьэхэрэм лъэпкъ пстэуми ТхьэмкӀэ шӀошъхъуныгъэ яӀэ хъунышъ, ежь едэӀунхэм пае, а къэбарыр арагъэӀугъ+. 26АкъылышӀогъэшхо зиӀэ Тхьэ закъом Исус Христос ышӀэгъэ Ӏофхэм апае щытхъушхор ий. Амин+.

ЯПШӀЫКӀУТФЭНЭРЭШЪХЬ

Тшъхьэ изакъоп, тигъунэгъуи ары тишӀуагъэ зэдгъэкӀын фаер

15^1Тэ, шӀошъхъуныгъэшхо зиӀэхэр, тишӀуагъэ зэдгъэкӀыжьыным ыуж тимытэу, шӀошъхъуныгъэ макӀэ зиӀэхэм яхэукъоныгъэхэм щэӀагъэ афытиӀэн фае+. 2Тэ тщыщэу хэти игъунэгъу шӀу къыфыхигъэкӀызэ ыгъэрэзэн фае, ащ ыгурэ ыпсэрэкӀи нахь лъэкӀ ригъэгъотын фае+. 3Сыда пӀомэ, Христоси ежь ишӀуагъэ зэригъэкӀыжьыгъэп, ау Тхьэм игущыӀэ тхыгъэхэм зэрарытым фэдэу[*], «О си Тхь, къыохъоныгъэх, ау къаӀуагъэхэр сэ къыстефагъэх»+. 4Сыда пӀомэ, Тхьэм игущыӀэ тхыгъэхэм арыт пстэури зыкӀатхыгъэр шъыпкъэр тагъэшӀэныр ары. Аущтэу Тхьэм игущыӀэ тхыгъэхэм теубытагъэрэ гушхоныгъэрэ тиӀэ агъэхъузэ, Тхьэм ӀахьышӀур къызэрэтлъигъэӀэсыщтым тыщагъэгугъы+.

5Теубытагъэрэ гушхуагъэрэ къытэзытырэ Тхьэм зы гупшысакӀэ шъуиӀэу, Христос Исус игъогу шъурыкӀоу шъуерэгъэпсэу+. 6Аущтэу Тхьэу ти Зиусхьанэу Исус Христос я Тэ щъо зыгу-зыпсэу шъужэ къыдэкӀызэ, щытхъу фэшъушӀыщт.

7Аущтэу шъо Христос шъузэридагъэм фэдэу, шъори зым зыр ыдэн фае, цӀыфхэм Тхьэм ищытхъу ашӀыным пае. 8Сыда пӀомэ, сэ сэӀо, джуртхэм ишӀуагъэ аригъэкӀынэу Исус Христос къэкӀуагъ. Ахэмэ ишӀуагъэ аригъэкӀынэу къызкӀэкӀуагъэр тятэжъышхохэр Тхьэм къызэригъэгугъэгъэ Ӏофхэр Исус къызэригъэшъыпкъэжьхэрэмкӀэ Тхьэм ишъыпкъагъэ аригъэлъэгъунэу ары. 9Ащ нэмыкӀэуи Исус ишӀуагъэ ахэмэ аригъэкӀынэу къызфэкӀуагъэр хымэ лъэпкъхэм[*] Тхьэм игукӀэгъу пае щытхъу фаригъэшӀыныр ары, Тхьэм игущыӀэ тхыгъэхэм зэрарытым фэдэу[*],

«Ащ пае, О, си Зиусхьан, хымэ лъэпкъхэм апашъхьэ уищытхъу щысӀощт,
щытхъу орэдхэри о пцӀэ къыфэсӀощт»+.

10Тхьэм игущыӀэ тхыгъэхэм моущтэуи арыт[*]:

«Шъо, хымэ лъэпкъхэр, Тхьэм илъэпкъ шъуригъусэу шъугушӀу»+.

11Моущтэуи арыт[*]:

«Шъо, хымэ лъэпкъ пстэури, Зиусхьаным щытхъу
фэшъушӀ,
ищытхъу шъуӀэты, зэкӀэ цӀыф лъэпкъ пстэури»+.

12Пегъымбар Ешайаи моущтэу къыӀуагъ[*]:

«Ищай[*] къытекӀыщт бын лъапӀэр къэкӀонышъ,
хымэ лъэпкъхэм тхьэматэ афэхъущт.

Хымэ лъэпкъхэр ащ щыгугъыхэу, пэплъэщтых».

13ӀахьышӀур ежь къызэрэтлъигъэӀэсыщтым Тхьэм тыщегъэгугъэ. ЕжьыркӀэ шӀошъхъуныгъэ зэрэшъуиӀэм пае гушӀогъошхорэ гупсэфышхорэ шъугухэм къарерэлъхь. Арышъ, Тхьэм ы Псэ ЛъапӀэ илъэкӀыкӀэ шъугухэм щыгугъыныгъэшхо арыз хъущт.

Гушхоу Паул тхэнэу зыкӀэхъурэр

14Сшыхэр, шъугухэм шӀугъэшхо зэрарылъымкӀи, шӀэныгъэшхо зэрэшъуиӀэмкӀи, зыр адрэм Тхьэм иӀофхэм афигъэсэн зэрилъэкӀырэмкӀи цыхьэ къышъуфэсэшӀы. 15Ау щытми, мы Ӏофхэр шъугу къэзгъэкӀыжьынхэу чӀыпӀэ-чӀыпӀэу гушхоныгъэ хэлъэу къышъуфэсэтхы. Гушхоныгъэ хэлъэу зыкӀэстхырэр, хымэ лъэпкъхэм адэжь Исус Христос сыщыфэлэжьэнэу Тхьэм шӀукӀэ сыхихыгъэшъ ары. 16Тхьэм дэжь къикӀыгъэ къэбарышӀур згъэӀузэ, дин пэщэ Ӏоф сэшӀэ. Тхьэм дэжь къикӀыгъэ къэбарышӀур зыкӀэзгъэӀурэр Тхьэм ы Псэ ЛъапӀэ хымэ лъэпкъхэм агухэр зэригъэкъэбзэжьыгъэхэм пае, ахэр Тхьэм ыгу зэӀурэ къурмэныпхъэм фэдэу хъунхэр ары+.

17Исус Христос сыгу илъэу Ӏофэу Тхьэм фэсшӀагъэм сыщэгушӀукӀы. 18-19Сэ сигущыӀэхэмкӀи, Ӏофхэу сшӀагъэхэмкӀи, нэшэнэ гъэшӀэгъонхэмрэ Ӏофышхо гъэшӀэгъонхэмрэ ялъэкӀыкӀи, Тхьэм ы Псэ ЛъапӀэ илъэкӀыкӀи, хымэ лъэпкъхэр Тхьэм езгъэдэӀунхэу Христос Ӏофхэу сигъэгъэхъагъэхэм анэмыкӀ сытегущыӀэнэу сытегушхорэп. Аущтэу Ерусалим щегъэжьагъэу Иллирик хэкум[*] нэсыфэ, Христос ехьылӀэгъэ къэбарышӀур тыдэкӀи цӀыфхэм икъунэу щязгъэӀугъ+. 20НэмыкӀ цӀыф горэм ыгъэуцугъэ лъапсэм сиӀоф тесымыгъэуцоу, Христос ыцӀэ зыщамышӀэгъэ чӀыпӀэмэ къэбарышӀур зэращызгъэӀуным ренэу ыуж ситыгъ+. 21Тхьэм игущыӀэ тхыгъэхэм зэрарытым фэдэу[*],

«Ащ икъэбар зынэмысыгъэхэм ежь щалъэгъущт,
икъэбар зэхэзымыхыгъэхэми зэхашӀыкӀыщт».

Рим къэлэшхом кӀонэу Паул ыгу зэрэхэлъыгъэр

22Джары шъуадэжь сыкъэкӀонэу бэрэ ыуж ситыгъэми, къызкӀыздэмыхъугъэр+. 23Ау джы мы лъэныкъом сэркӀэ Ӏоф щымыӀэжьэу[*], илъэсыбэ хъугъэу шъуадэжь сыкъэкӀонэу сызэрэфэягъэм паий,+
24Испание хэгъэгум сыкӀо зыхъукӀэ, шъуадэжь сыкъэкӀощт. Сыда пӀомэ, сигъогукӀэ сыкъышъухэхьанышъ, шъуслъэгъунэуи, шъуиныбджэгъугъэ сыгу ыгъэпсэфынышъ, сигъогукӀэ ӀэпыӀэгъу шъукъысфэхъунэуи сышъущэгугъы. 25Джы Тхьэм ицӀыф лъапӀэхэм ӀэпыӀэгъу афэхъущт ахъщэр сӀыгъэу, Ерусалим сыкӀон сыгу хэлъ+. 26Сыда пӀомэ, хэкухэу Македониерэ Ахаиерэ[*] ащыпсэухэу шӀошъхъуныгъэ зиӀэхэм, Тхьэм ицӀыф лъапӀэхэу Ерусалим дэсхэм ахэт тхьамыкӀэхэм ӀэпыӀэгъу афэхъунхэу, ахъщэ афызэхалъхьанэу ягуапэу аухэсыгъ+. 27Ар ягуапэуи аухэсыгъ, адэӀэпыӀэнхэуи япшъэрылъ. Сыда пӀомэ, Тхьэм джуртхэр зэригъэгугъэгъэ ӀахьышӀум щыщ хымэ лъэпкъхэми яӀэ хъугъэ. Арышъ, хымэ лъэпкъхэми мы дунаим иӀахьышӀоу яӀэмкӀэ яшӀуагъэ джуртхэм арагъэкӀын фае+. 28А пшъэрылъыр згъэцакӀэзэ, ахъщэу зэхалъхьагъэр Ерусалим дэсхэм заӀэкӀэслъхьэ ужым, шъуадэжькӀэ сыкъэкӀонышъ, етӀанэ Испанием сыкӀощт. 29Шъуадэжь сыкъызыкӀокӀэ, Христос ынэшӀу щыфэныгъэшхом сыригъусэу сыкъызэрэкӀощтыр сэшӀэ. 30Сшыхэр, мыщкӀэ сышъолъэӀу: Ти Зиусхьанэу Исус Христос ыцӀэкӀи, Тхьэм ы Псэ ЛъапӀэ дэжь къикӀырэ шӀулъэгъум паий, гъусэ шъукъысфэхъу, шъугу етыгъэу Тхьэм шъукъысфелъэӀу. 31Иудей хэкум исхэу шӀошъхъуныгъэ зимыӀэхэм Тхьэм сащиухъумэнэуи, Тхьэм ицӀыф лъапӀэхэу Ерусалим дэсхэм ӀэпыӀэгъу афэхъун ахъщэу афэсхьыщтым агу еӀунэуи шъуелъэӀу+. 32Джащыгъум, Тхьэм ыӀомэ, гушӀуагъокӀэ шъуадэжь сыкъэкӀонышъ, сышъуигъусэу зызгъэпсэфыщт+. 33Гупсэф къытэзытырэ Тхьэр шъуерэгъус. Амин+.

ЯПШӀЫКӀУХЭНЭРЭШЪХЬ

ШӀуфэс

16^1Тшыпхъоу Фибэ зыцӀэу, Кенкрей къалэм[*] щыӀэ чылыс зэӀукӀэм ӀэпыӀэгъу фэхъурэм нэӀуасэ шъуфэсшӀынэу щытхъукӀэ игугъу къышъуфэсшӀы сшӀоигъу+. 2Зиусхьаныр ащ ыгу зэрилъым пае, Тхьэм ицӀыф лъапӀэхэм зэрэрагъэблэгъэн фаем фэдэу ежъугъэблагъи, ищыкӀагъэмкӀи ӀэпыӀэгъу шъуфэхъу, сыда пӀомэ, цӀыфыбэмэ сэри сахэтэу, ар ӀэпыӀэгъу къытфэхъугъ+.

3Прискиллэрэ Акилэрэ сигъусэхэу Исус Христос фэлажьэхэрэм аӀапэхэр сфэшъуубытыжьых+. 4Ахэмэ сэ спсэ мыкӀодэу къэнэжьыным пае, ежьхэм апсэ шъхьасыжьыгъэхэп. Ахэмэ афэразэу щытхъу афэзышӀырэр сэ сизакъоп, хымэ лъэпкъхэм ячылыс зэӀукӀэ пстэури ары. ШӀошъхъуныгъэ зиӀэхэу яунэ щызэрэугъоихэрэми аӀапэ сфэшъуубытыжь.

5ШӀу слъэгъурэ Епенет ыӀапэ сфэшъуубытыжь. Ахаие хэкум апэрэу ХристоскӀэ шӀошъхъуныгъэ зиӀэ хъугъэр ары+.

6Мерэмэу бэрэ къышъуфэлэжьагъэм ыӀапэ сфэшъуубытыжь.

7Сиунэкъощхэу хьапсым къыздычӀэсыгъэ Андроникрэ Юныйрэ аӀапэ сфэшъуубытыжь. Ахэр апостол цӀэрыӀохэм ащыщых. Сэ сапэкӀэ ахэмэ ХристоскӀэ шӀошъхъуныгъэ яӀэ хъугъэ.

8Христос зыгу илъэу, шӀу слъэгъурэ Амплый ыӀапэ сфэшъуубытыжь.

9Урбанэу тигъусэу Христос фэлэжьагъэмрэ шӀу слъэгъурэ Стахыйрэ аӀапэ сфэшъуубытыжь.

10Христос зыгу илъэу, Тхьэм зишъыпкъагъэ ыгъэунэфыгъэ Апеллес ыӀапэ сфэшъуубытыжь. Ариситобул иунагъо щыщхэм аӀапэ сфэшъуубытыжь.

11Сиунэкъощ Иродион ыӀапэ сфэшъуубытыжь. Зиусхьаныр зыгу илъхэу, Наркисс иунагъо щыщхэм аӀапэ сфэшъуубытыжь.

12Зиусхьаным бэрэ фэлажьэрэ бзылъфыгъэхэу Трифенэрэ Трифосэрэ аӀапэ сфэшъуубытыжь. ЕтӀани Зиусхьаным бэрэ фэлэжьэгъэ бзылъфыгъэу Персидэу шӀу тлъэгъурэм ыӀапэ сфэшъуубытыжь.

13Рутэу Зиусхьаным къыхихыгъэмрэ ащ янэу сянэ фэдэмрэ аӀапэ сфэшъуубытыжь+.

14Асинкрит, Флегон, Гермес, Патроб, Ермый, ахэмэ ягъусэ адрэ тшыхэми аӀапэ сфэшъуубытыжь. 15Филолог, бзылъфыгъэ Юлие, Нирей, ащ ышыпхъу, Олимпан, ахэмэ ягъусэ Тхьэм ицӀыф лъэпӀэ пстэуми аӀапэ сфэшъуубытыжь.

16ГукъэбзагъэкӀэ ӀаплӀ зэшъущэкӀэу, шӀуфэс зэшъухыжь. Христос ичылыс зэӀукӀэ пстэуми шӀуфэс къышъуахыжьы+.

17Сшыхэр, тишӀошъхъуныгъэ пае тшӀэрэ Ӏофхэм къапэуцухэзэ, шъузэгурызымыгъаӀохэу, цӀыфхэу адрэ цӀыфхэр гъогу занкӀэм тезгъэкӀхэрэм защышъуухъумэнэу сышъолъэӀу. Ахэмэ защышъудзый+. 18Сыда пӀомэ, ащ фэдэ цӀыфхэр ти Зиусхьанэу Исус Христос фэлажьэхэрэп, ахэр зыфэлажьэхэрэр аныб ары. ГъэшӀуабзэкӀи гущыӀэ дахэхэмкӀи цӀыф къызэрыкӀохэр дахьыхых+. 19КъэбарышӀум шъузэредэӀурэм икъэбар цӀыф пстэуми зэхахыгъ. Сэ сыкъышъущэгушӀукӀы, ау шӀугъэр зыфэдэр зэхэшъушӀыкӀынэуи, бзэджагъэ зи шъушъхьэ къимыхьанэуи сыфай+. 20Гупсэф къытэзытырэ Тхьэм бэмышӀэу шэйтаныр шъулъэкъо чӀэгъ чӀышъуигъэщытӀыхьащт. Ти Зиусхьан Исус ынэшӀу къышъущерэф. Амин+.

21Къыздэлажьэрэ Тимофей, сиунэкъощхэу Луцый, Иасон, Сосипатрэ шӀуфэс къышъуахыжьы+.

22Сэ Тертыеу, Паул къыӀозэ, мы тхылъыр къэзытхырэм, Зиусхьаныр сыгу илъэу шӀуфэс къышъосэхыжьы.

23Гаеу, сэри Паули тибысымыми, чылыс зэӀукӀэм зэкӀэми ибысымыми, шӀуфэс къышъуехыжьы. Къалэм иахъщэ зыӀэ илъ Эрастрэ тшы Квартрэ шӀуфэс къышъуахыжьы+.

24Ти Зиусхьан Исус Христос ынэшӀу пстэуми къышъущерэф. Амин.

* 1:1 апостол – нэмыкӀ цӀыф горэм ыцӀэкӀэ гущыӀэнэуи Ӏоф ышӀэнэуи фитыныгъэ зиӀэр ары.

* 1:1 къэбарышӀур – Исус Христос ехьылӀэгъэ къэбарышӀур ары. Тхьэм пегъымбархэм аӀупэкӀэ цӀыфхэр къызэригъэгугъэгъэ Ӏофхэр къыгъэшъыпкъэжьхэзэ ыгъэхъугъэх, аущтэуи цӀыфхэр мыкӀодхэу къызэригъэнэжьынхэ гъогу афишӀыгъ.

* 1:2 Тхьэм игущыӀэ тхыгъэ лъапӀэхэр – мыщ дэжьым ащ къикӀырэр джуртхэм ятхылъ лъапӀэхэр ары.

* 1:17 Тхьэм игущыӀэ тхыгъэхэм зэрарытым фэдэу – еплъ Пегъымбар Хаббакум тхылъэу ытхыгъэм 2:4.

* 2:14 хымэ лъэпкъхэр – мыджуртхэр ары.

* 2:24 Тхьэм игущыӀэ тхыгъэхэм зэрарытэу – еплъ Пегъымбар Ешайа тхылъэу ытхыгъэм 52:5.

* 2:25 сунэт – Еплъ Пегъымбар Мусэ апэрэ тхылъэу ытхыгъэм (УблапӀэм) 17:9-14.

* 3:4 Тхьэм игущыӀэ тхыгъэхэм зэрарытым фэдэу – яплъ Орэд ЛъапӀэхэм 50:6.

* 3:10-18 Тхьэм игущыӀэ тхыгъэхэм зэрарытым фэдэу – яплъ Орэд ЛъапӀэхэм 13:1-3; 5:10; 139:4; 9:28 Пегъымбар Ешайа тхылъэу ытхыгъэм 59:7-8; Орэд ЛъапӀэхэм 35:2.

* 3:21 Тэурат хабзэм итхэмрэ пегъымбархэм къаӀуагъэхэмрэ – мыщ къикӀырэр джуртхэм ятхылъ лъэпӀэ пстэури ары.

* 4:3 Тхьэм игущыӀэ тхыгъэхэм арытыр – еплъ Пегъымбар Мусэ апэрэ тхылъэу ытхыгъэм (УблапӀэм) 15:6.

* 4:6-8 Даути… къызеӀом, – яплъ Орэд ЛъапӀэхэм 31:1-2.

* 4:17 Тхьэм игущыӀэ тхыгъэхэм зэрарытым фэдэу – еплъ Пегъымбар Мусэ апэрэ тхылъэу ытхыгъэм (УблапӀэм) 17:5.

* 4:18 Тхьэм ащ къызэрэриӀогъагъэм фэдэ къабзэу – еплъ Пегъымбар Мусэ апэрэ тхылъэу ытхыгъэм (УблапӀэм) 15:5.

* 5:12 зы цӀыф – Адэм зыцӀэр ары.

* 7:7 Хъопсэ мыхъун угу имыгъэлъ – а унашъор Тхьэм пегъымбар Мусэм къыфигъэнэгъэ унэшъуипшӀым щыщэу япшӀэнэрэ унашъор ары. Еплъ Пегъымбар Мусэ ятӀонэрэ тхылъэу ытхыгъэм 20:17.

* 8:15 Аббэ – «ты» ары.

* 8:18 щытхъушхор – Тхьэм цӀыфхэр мыкӀодхэу къыгъэнэжьынхэу лъэкӀышхо зэриӀэр аужыпкъэм къызэригъэлъагъорэр ары.

* 8:22 хъушъэн ихьэгъэ бзылъфыгъэм – сабый къэхъуным икъинхэм ахэтыныр ары.

* 8:36 Тхьэм игущыӀэ тхыгъэхэм зэрарытым фэдэу – яплъ Орэд ЛъапӀэхэм 43:23.

* 8:39 уашъом сыд щыщ щыӀэми, чӀылъэ чӀэгъым сыд щыщ щыӀэми, ошъо лъэныкъоми чӀылъэ чӀэгъыми – кӀочӀэ бзаджэхэу ащыӀэхэр арын фаех. Еплъ Ефес. 2:2.

* 9:4 зэзэгъыныгъэхэр – Тхьэм ежьыррэ пегъымбар Нухьэрэ азыфагу дилъхьэрэ зэзэгъыныгъэр: еплъ Пегъымбар Мусэ апэрэ тхылъэу ытхыгъэм (УблапӀэм) 6:18; 9:9; Тхьэм ежьыррэ пегъымбар Ибрахьимэрэ азыфагу дилъхьэгъэ зэзэгъыныгъэр: еплъ (УблапӀэм) 15:18; 17:2, 7-9; Тхьэм ежьыррэ израиль лъэпкъымрэ азыфагу дилъхьэгъэ зэзэгъыныгъэр: еплъ Пегъымбар Мусэ ятӀонэрэ тхылъэу ытхыгъэм 19:1-8.

* 9:7 Тхьэм къыриӀуагъ – еплъ Пегъымбар Мусэ апэрэ тхылъэу ытхыгъэм (УблапӀэм) 21:12.

* 9:8 бынхэу Тхьэм Ибрахьимэ къызэригъэгугъагъэм тетэу, ащ къытекӀыгъэхэр – Ибрахьимэ къытекӀыгъэ бынхэу ыкъо Исхьакъ къыфэхъугъэхэр ары. Еплъ Пегъымбар Мусэ апэрэ тхылъэу ытхыгъэм (УблапӀэм) 17:19-21.

* 9:9 Тхьэм къызэригъэгугъагъэр – еплъ Пегъымбар Мусэ апэрэ тхылъэу ытхыгъэм (УблапӀэм) 18:10.

* 9:11-12 Тхьэм… къыриӀуагъ – еплъ Пегъымбар Мусэ апэрэ тхылъэу ытхыгъэм (УблапӀэм) 25:23.

* 9:13 Тхьэм зэриӀуагъэм фэдэу – еплъ Пегъымбад Малахий тхылъэу ытхыгъэм 1:2-3.

* 9:15 Тхьэм… къыриӀуагъ – еплъ Пегъымбар Мусэ ятӀонэрэ тхылъэу ытхыгъэм 33:19.

* 9:17 Тхьэм… фырхьаун къызэрэриӀуагъэр – еплъ Пегъымбар Мусэ ятӀонэрэ тхылъэу ытхыгъэм 9:16.

* 9:18 гуркъагъэ – къаигъагъэкӀэ къыбгурыӀонэу умыдэныр ары.

* 9:25-26 Тхьэм къызэриӀорэм фэдэу – еплъ Пегъымбар Хьошеа (Осия) тхылъэу ытхыгъэм 2:23; 1:10.

* 9:27-28 пегъымбар Ешайа… къыӀуагъ – еплъ Пегъымбар Ешайа тхылъэу ытхыгъэм 10:22-23.

* 9:29 пегъымбар Ешайа… къызэриӀуагъэм фэдэу – еплъ Пегъымбар Ешайа тхылъэу ытхыгъэм 1:9.

* 9:29 Сэбаот – зэкӀэ лъэкӀышхор ЗиӀэр ары.

* 9:29 къалэхэу Содомрэ Ӏаморрэрэ – еплъ Пегъымбар Мусэ апэрэ тхылъэу ытхыгъэм (УблапӀэм) 19:24-25.

* 9:33 Тхьэм къызэриӀорэм фэдэу – еплъ Пегъымбар Ешайа тхылъэу ытхыгъэм 28:16; 8:14.

* 9:33 мыжъошхор – Христос ары.

* 10:5 пегъымбар Мусэ… ытхыгъ – еплъ Пегъымбар Мусэ ящэнэрэ тхылъэу ытхыгъэм 18:5.

* 10:6-8 Тхьэм игущыӀэ тхыгъэхэм… арыт – еплъ Пегъымбар Мусэ ятфэнэрэ тхылъэу ытхыгъэм 30:12-14.

* 10:7 чӀылъэм икуупӀэ – лӀагъэхэм ядунай ары.

* 10:11 Тхьэм игущыӀэ тхыгъэхэм… зэрарытым фэдэу – еплъ Пегъымбар Ешайа тхылъэу ытхыгъэм 28:16.

* 10:13 Еплъ Пегъымбар Иоел тхылъэу ытхыгъэм 2:32.

* 10:15 Тхьэм игущыӀэ тхыгъэхэм зэрарытым фэдэу – еплъ Пегъымбар Ешайа тхылъэу ытхыгъэм 52:7.

* 10:16 пегъымбар Ешайа… къыӀуагъ – еплъ Пегъымбар Ешайа тхылъэу ытхыгъэм 53:1.

* 10:18 Тхьэм игущыӀэ тхыгъэхэм арыт – яплъ Орэд ЛъапӀэхэм 18:5.

* 10:19 пегъымбар Мусэ… къыӀуагъ – еплъ Пегъымбар Мусэ ятфэнэрэ тхылъэу ытхыгъэм 32:21.

* 10:20 пегъымбар Ешайа… къыӀуагъ – еплъ Пегъымбар Ешайа тхылъэу ытхыгъэм 65:1.

* 10:21 къеӀо – еплъ Пегъымбар Ешайа тхылъэу ытхыгъэм 65:2.

* 11:2-3 Тхьэм игущыӀэ тхыгъэхэм арытэу – еплъ Пачъыхьэхэм якъэбархэр зэрыт апэрэ тхылъым (3 Царств) 19:10.

* 11:4 Тхьэм… къыриӀожьыгъэр – еплъ Пачъыхьэхэм якъэбархэр зэрыт апэрэ тхылъым (3 Царств) 19:18.

* 11:8 Тхьэм игущыӀэ тхыгъэхэм зэрарытым фэдэу – еплъ Пегъымбар Мусэ ятфэнэрэ тхылъэу ытхыгъэм 29:4; Пегъымбар Ешайа тхылъэу ытхыгъэм 29:10.

* 11:9-10 пачъыхьэ Даути къыӀуагъ – яплъ Орэд ЛъапӀэхэм 68:23-24

* 11:17 зейтун чъыгыр – «маслинэр» ары.

* 11:26-27 Тхьэм игущыӀэ тхыгъэхэм зэрарытым фэдэу – еплъ Пегъымбар Ешайа тхылъэу ытхыгъэм 59:20-21; 27:9.

* 11:26 Цион къалэр – Ерусалим къалэр ары.

* 11:34-35 Еплъ Пегъымбар Ешайа тхылъэу ытхыгъэм 40:13; Аюбэ икъэбар зэрыт тхылъым (Иов) 41:3

* 12:19 Зиусхьаным къызэриӀорэр игущыӀэ тхыгъэхэм арыт – еплъ Пегъымбар Мусэ ятфэнэрэ тхылъэу ытхыгъэм 32:35.

* 12:20 теплъхьащтых – еплъ ГущыӀэжъхэу пачъыхьэ Сэлмэн ытхыгъэхэм (Притчи) 25:21-22.

* 13:6 хьакъулахь ахъщэр – цӀыфхэр къалэ горэм зыдахьэхэкӀэ е зыдэкӀхэкӀэ, псэуалъэхэу, хьапщыпхэу, лэжьыгъэхэу яӀэхэм атыралъхьэщтыгъэу Рим къэралыгъошхом ахъщэу ратын фэягъэр ары.

* 13:9 мы унашъохэу – еплъ Пегъымбар Мусэ ятӀонэрэ тхылъэу ытхыгъэм 20:13-15,17.

* 13:9 мы унашъор ары – еплъ Пегъымбар Мусэ ящэнэрэ тхылъэу ытхыгъэм 19:18.

* 14:11 Тхьэм игущыӀэ тхыгъэхэм арыт – еплъ Пегъымбар Ешайа тхылъэу ытхыгъэм 49:18; 45:23.

* 15:3 Тхьэм игущыӀэ тхыгъэхэм зэрарытым фэдэу – яплъ Орэд ЛъапӀэхэм 68:10

* 15:9 хымэ лъэпкъхэр – мыджуртхэр ары;

* 15:9 Тхьэм игущыӀэ тъыгъэхэм зэрарытым фэдэу – яплъ Орэд ЛъапӀэхэм 17:50

* 15:10 Тхьэм игущыӀэ тхыгъэхэм… арыт – еплъ Пегъымбар Мусэ ятфэнэрэ тхылъэу ытхыгъэм 32:43.

* 15:11 моущтэуи арыт – яплъ Орэд ЛъапӀэхэм 116:1.

* 15:12 пегъымбар Ешайаи… къыӀуагъ – еплъ Пегъымбар Ешайа тхылъэу ытхыгъэм 11:10.

* 15:12 Ищай – пачъыхьэ Даутэ ят ары. Исус пачъыхьэ Даутэ илӀакъо щыщ.

* 15:19 Иллирик хэкур – Адриэ хым Ӏутэу, Рим къэралыгъошхом щыщ хэкугъ. А хэкур джырэ Хорватие зыдэщыӀэм итыгъ.

* 15:21 Тхьэм игущыӀэ тхыгъэхэм зэрарытым фэдэу – еплъ Пегъымбар Ешайа тхылъэу ытхыгъэм 52:15.

* 15:23 мы лъэныкъом сэркӀэ Ӏоф щымыӀэжьэу – нэмыкӀрэ цӀыфхэм Исус ехьылӀэгъэ КъэбарышӀур зыщамыгъэӀугъэм къэбарышӀур щигъэӀуныр ары Паул ипшъэрылъыгъэр.

* 15:26 хэкухэу Македониерэ Ахаиерэ – Рим къэралыгъошхом щыщ хэкугъэх. А хэкухэр джырэ Грецием итемыр лъэныкъуи икъыблэ лъэныкъуи арытыгъэх.

* 16:1 Кенкрей къалэр – Коринф къалэм епхыгъэу, къухьэуцупӀэ иӀэу хыӀушъом Ӏутыгъ.

+ 1:2 Лука 1:69-70, Тит 1:1-2
+ 1:3 Маттэ 1:1
+ 1:5 Апостол. 9:15
+ 1:7 1 Кор. 1:2

+ 1:8 Рим. 16:19, Фил. 1:3, 2 Тим. 1:3, Филимон 1:4

+ 1:9 Рим. 9:1, 2 Кор. 1:23, Фил. 1:8, 1 Фесс. 2:5

+ 1:10 Рим. 15:32
+ 1:13 Рим. 15:22-23, 1 Фесс. 2:18, Фил. 4:17
+ 1:14 1 Кор. 9:16

+ 1:16 Марк 8:38, Фил. 1:20, Рим. 2:9-10, 1 Кор. 1:18

+ 1:17 Рим. 3:21, Гал. 3:11, Евр. 10:38
+ 1:18 Ефес 5:6, Кол. 3:6
+ 1:19 Апостол. 14:17, Апостол. 17:24-27
+ 1:20 Орэд ЛъапӀэхэр 18:2-5
+ 1:21 2ПА 17:15, Ефес 4:17-18

+ 1:22 Ушъый гъэсэпэтхыдэхэр 21:30, 1 Кор. 1:20, 1 Кор. 3:19

+ 1:23 МысырикӀыжь 20:4-5, Хэбзэ тхыжьыгъэр 4:16-18, Орэд ЛъапӀэхэр 105:20,

+ 1:24 Орэд ЛъапӀэхэр 80:13,
+ 1:26 Кол. 3:5
+ 1:31 2 Тим. 3:2-4
+ 1:32 Рим. 6:21

+ 2:1 2СА 12:5-7, Маттэ 7:2, Лука 6:37, Иуан 8:7

+ 2:4 2 Пет. 3:9, 2 Пет. 3:15, Ӏоф. 2:21
+ 2:5 Якъуб 5:3
+ 2:6 Ушъый гъэсэпэтхыдэхэр 24:12
+ 2:9 1 Пет. 4:17, Рим. 1:16,
+ 2:10 1 Пет. 1:7

+ 2:11 Хэбзэ тхыжьыгъэр 10:17, Маттэ 22:16, Лука 20:21, Апостол. 10:34

+ 2:12 1 Кор. 9:21
+ 2:13 Лука 11:28, Якъуб 1:22-23
+ 2:15 ДжакӀо 12:14
+ 2:17 Рим. 3:27, Рим. 9:4-5
+ 2:19 Иуан 9:40
+ 2:21 МысырикӀыжь 20:15, Маттэ 23:3
+ 2:22 МысырикӀыжь 20:14
+ 2:25 Гал. 5:3
+ 2:26 Ефес 2:11
+ 2:27 2 Кор. 3:6, Маттэ 12:41
+ 2:28 Рим. 9:6-8, 1 Кор. 7:19

+ 2:29 Хэбзэ тхыжьыгъэр 10:16, Хэбзэ тхыжьыгъэр 30:6, Ефес 2:11, Фил. 3:3, Кол. 2:11, 2 Кор. 10:18

+ 3:1 Иуан 4:22

+ 3:2 Хэбзэ тхыжьыгъэр 4:8, Орэд ЛъапӀэхэр 147:9

+ 3:3 Рим. 9:6, 2 Тим. 2:13
+ 3:4 Орэд ЛъапӀэхэр 50:6
+ 3:7 Рим. 9:19
+ 3:8 Рим. 6:1, Рим. 6:15, 2 Кор. 6:8

+ 3:9 Рим. 5:12, Гал. 3:22, Рим. 1:18-32, Рим. 2

+ 3:12 Орэд ЛъапӀэхэр 13:1-3, ДжакӀо 7:20

+ 3:13 Орэд ЛъапӀэхэр 5:10, Орэд ЛъапӀэхэр 139:4

+ 3:14 Орэд ЛъапӀэхэр 9:28
+ 3:17 Ушъый гъэсэпэтхыдэхэр 1:16,
+ 3:18 Орэд ЛъапӀэхэр 35:2

+ 3:20 Орэд ЛъапӀэхэр 142:2, Апостол. 13:39, Гал. 2:16, Гал. 3:11, Рим. 7:7

+ 3:21 Рим. 1:17, Гал. 2:16, Лука 24:27, Апостол. 10:43

+ 3:23 1ПА 8:46, Орэд ЛъапӀэхэр 142:2, Ушъый гъэсэпэтхыдэхэр 20:9, ДжакӀо 7:20, 1 Иуан 1:8-10

+ 3:24 Тит 3:7

+ 3:25 Иуан 1:29, 1 Иуан 2:2, Апостол. 17:30, Рим. 2:4

+ 3:27 Рим. 2:17, 1 Кор. 1:29, Ефес 2:9
+ 3:28 Апостол. 13:39
+ 3:29 Рим. 9:24, Рим. 10:12

+ 3:30 Хэбзэ тхыжьыгъэр 6:4-5, Гал. 3:20, Гал. 3:8

+ 3:31 Маттэ 5:17
+ 4:3 УблапӀэ 15:6, Якъуб 2:23, Гал. 3:6
+ 4:5 Рим. 3:22
+ 4:6 Орэд ЛъапӀэхэр 31:1-2
+ 4:8 2 Кор. 5:19
+ 4:9 Рим. 3:30
+ 4:11 УблапӀэ 15:6, УблапӀэ 17:10
+ 4:13 УблапӀэ 17:4-6, Гал. 3:16, Евр. 7:6
+ 4:14 Гал. 3:17-18
+ 4:15 1 Кор. 15:56, Гал. 3:10, Рим. 7:7
+ 4:16 Гал. 3:22
+ 4:17 УблапӀэ 17:5, Иуан 5:21
+ 4:18 УблапӀэ 15:5

+ 4:19 УблапӀэ 17:17, Евр. 11:12, УблапӀэ 18:11

+ 4:22 УблапӀэ 15:6
+ 4:24 1 Кор. 9:9-10, Рим. 10:9
+ 4:25 Маттэ 20:28, Гал. 1:4, 2 Кор. 5:21
+ 5:1 Гал. 3:28
+ 5:2 Рим. 8:17, Ефес 3:16, Фил. 3:21

+ 5:3 Маттэ 5:11-12, 2 Кор. 12:10, Якъуб 1:3-4

+ 5:5 Апостол. 2:17, Тит 3:6
+ 5:8 Иуан 3:16, 1 Иуан 4:10
+ 5:9 Рим. 3:25, Маттэ 3:7, 1 Фесс. 1:10

+ 5:10 2 Кор. 5:18-20, Ефес 2:16, Кол. 1:20-21

+ 5:12 УблапӀэ 3:6, Якъуб 1:15, Рим. 6:23, Рим. 3:9, Ефес 2:3

+ 5:13 Рим. 3:20
+ 5:14 1 Кор. 15:45
+ 5:15 1 Кор. 15:21, 2 Кор. 5:14
+ 5:17 Ӏоф. 22:5
+ 5:18 Иуан 12:32
+ 5:19 Евр. 5:8
+ 5:20 Гал. 3:19
+ 5:21 Иуан 1:17

+ 6:2 1 Пет. 2:24, Гал. 2:19, Гал. 5:24, Кол. 2:20, Кол. 3:3

+ 6:4 1 Пет. 3:21, Гал. 3:27, 2 Кор. 5:17, Ефес 4:24, Кол. 2:12, Кол. 3:10

+ 6:5 2 Кор. 4:10, Фил. 3:10
+ 6:6 Гал. 2:19-20, Гал. 5:24, Гал. 6:14
+ 6:7 1 Пет. 4:1
+ 6:8 2 Тим. 2:11, Ӏоф. 20:4
+ 6:9 Рим. 14:9, Ӏоф. 1:18
+ 6:10 Евр. 7:27
+ 6:12 Орэд ЛъапӀэхэр 18:14
+ 6:13 Кол. 3:5, Рим. 12:1
+ 6:16 Иуан 8:34

+ 6:18 Иуан 8:32, Иуан 8:34, Якъуб 2:12, 1 Пет. 2:16, 1 Кор. 7:22, 2 Кор. 3:17, Гал. 5:1

+ 6:22 1 Кор. 7:22
+ 6:23 Якъуб 1:15, Рим. 5:12
+ 7:2 1 Кор. 7:39
+ 7:3 Маттэ 5:32

+ 7:4 Гал. 5:22, Ефес 5:19, Гал. 2:19, Гал. 5:18, Ефес 2:15, Кол. 2:14

+ 7:6 Рим. 6:4
+ 7:7 Рим. 3:20, Рим. 4:15, МысырикӀыжь 20:17
+ 7:8 1 Кор. 15:56

+ 7:12 Хэбзэ тхыжьыгъэр 4:8, Орэд ЛъапӀэхэр 18:8-9

+ 7:15 Гал. 5:17
+ 7:16 1 Тим. 1:8
+ 7:18 УблапӀэ 6:5, Орэд ЛъапӀэхэр 50:5
+ 7:19 Гал. 5:17
+ 7:22 Орэд ЛъапӀэхэр 1:2
+ 7:23 1 Пет. 2:11, Гал. 5:17
+ 8:2 1 Кор. 15:45
+ 8:3 Евр. 7:18, Фил. 2:7, 2 Кор. 5:21
+ 8:4 Гал. 5:16, Гал. 5:25
+ 8:5 Гал. 5:19-25
+ 8:7 Якъуб 4:4, 1 Кор. 2:14

+ 8:9 1 Кор. 3:16, 1 Кор. 6:19, 2 Кор. 6:16, 1 Иуан 3:24, 1 Пет. 1:11, Иудэ 1:19

+ 8:11 Иуан 5:21, Апостол. 2:24

+ 8:13 Кол. 3:5,

+ 8:14 Хэбзэ тхыжьыгъэр 14:1, Маттэ 5:9, Иуан 1:12, 1 Иуан 3:1, 1 Иуан 5:1

+ 8:15 2 Тим. 1:7, 1 Кор. 2:12

+ 8:16 1 Иуан 3:2, Гал. 3:26, Ефес 1:5, 1 Иуан 3:24, 2 Кор. 1:22, Ефес 1:13

+ 8:17 Гал. 3:29, Гал. 4:7, Ефес 3:6, Тит 3:7, 2 Кор. 1:5, Фил. 3:10, Кол. 1:24, 1 Пет. 5:1, Рим. 5:2, Ефес 3:16, Фил. 3:21

+ 8:18 2 Кор. 4:17
+ 8:20 УблапӀэ 3:17-19, ДжакӀо 1:2
+ 8:23 2 Кор. 5:2, Гал. 5:5
+ 8:24 2 Кор. 4:18, Евр. 11:1

+ 8:27 1СА 16:7, 1ПА 8:39, Ушъый гъэсэпэтхыдэхэр 21:2,

+ 8:29 Маттэ 28:10, Иуан 20:17, Кол. 1:15, Евр. 2:11, 1 Иуан 3:2, 2 Кор. 3:18, Фил. 3:21

+ 8:30 Иуан 17:22
+ 8:31 Орэд ЛъапӀэхэр 117:6
+ 8:32 Иуан 3:16

+ 8:33 Марк 13:20, Лука 18:7, Кол. 3:12, Тит 1:1,

+ 8:34 Орэд ЛъапӀэхэр 109:1, Марк 16:19, Апостол. 7:55-56, 1 Иуан 2:1, Рим. 8:34, Евр. 7:25

+ 8:36 Орэд ЛъапӀэхэр 43:23, 1 Кор. 4:9
+ 8:37 Иуан 16:33, 1 Кор. 15:57
+ 8:38 1 Пет. 3:22, 1 Кор. 15:24, Ефес 1:21

+ 9:1 2 Кор. 11:10, 1 Тим. 2:7, Рим. 1:9, Фил. 1:8

+ 9:3 1 Кор. 16:22, Гал. 1:8
+ 9:6 Рим. 3:3, Иуан 1:47, Рим. 2:28
+ 9:7 УблапӀэ 21:12, Евр. 11:17
+ 9:8 Гал. 4:23, Гал. 4:28
+ 9:9 УблапӀэ 18:10
+ 9:10 УблапӀэ 25:21
+ 9:11 УблапӀэ 25:23
+ 9:14 Хэбзэ тхыжьыгъэр 32:4,
+ 9:15 МысырикӀыжь 33:19
+ 9:17 МысырикӀыжь 9:16
+ 9:19 Рим. 3:7
+ 9:20 ДжакӀо 6:10,
+ 9:21 2 Тим. 2:20
+ 9:22 Ушъый гъэсэпэтхыдэхэр 16:4
+ 9:24 Рим. 3:29
+ 9:25 1 Пет. 2:10
+ 9:30 Гал. 2:16, Гал. 3:24
+ 9:31 Гал. 5:4, Рим. 11:7, Фил. 3:9
+ 9:33 1 Пет. 2:6-8, Рим. 10:11
+ 10:2 Апостол. 21:20
+ 10:3 Рим. 1:17, Рим. 3:21
+ 10:4 Маттэ 5:17, Гал. 3:24
+ 10:5 Гал. 3:12, Фил. 3:9

+ 10:6 Хэбзэ тхыжьыгъэр 9:4, Хэбзэ тхыжьыгъэр 30:12

+ 10:7 Ӏоф. 9:1

+ 10:8 Хэбзэ тхыжьыгъэр 30:12-14

+ 10:9 Маттэ 10:32, Лука 12:8, Марк 16:16, Апостол. 16:31

+ 10:11 1 Пет. 2:6, Рим. 9:33
+ 10:12 Апостол. 10:34-36, Рим. 3:29
+ 10:13 Апостол. 2:21
+ 10:14 Апостол. 8:31
+ 10:16 Иуан 12:38
+ 10:17 Гал. 3:2
+ 10:18 Орэд ЛъапӀэхэр 18:5
+ 10:19 Хэбзэ тхыжьыгъэр 32:21
+ 11:1 2 Кор. 11:22, Фил. 3:5
+ 11:2 1СА 12:22, Орэд ЛъапӀэхэр 93:4
+ 11:3 1ПА 19:10, 1ПА 19:14
+ 11:4 1ПА 19:18
+ 11:5 Рим. 9:27
+ 11:7 Рим. 9:31
+ 11:8 Хэбзэ тхыжьыгъэр 29:4
+ 11:10 Орэд ЛъапӀэхэр 68:23-24
+ 11:13 Апостол. 9:15, Рим. 15:16

+ 11:15 Лука 15:24, Ефес 2:1, Ефес 2:5, Кол. 2:13, Ӏоф. 3:1

+ 11:17 Иуан 15:5
+ 11:21 1 Кор. 10:12
+ 11:28 Хэбзэ тхыжьыгъэр 10:15
+ 11:30 Ефес 2:2, Кол. 1:21, Тит 3:3

+ 11:33 Кол. 2:3, Орэд ЛъапӀэхэр 35:7, Орэд ЛъапӀэхэр 138:6

+ 11:34 1 Кор. 2:16

+ 11:36 1 Кор. 8:6, Кол. 1:16, Евр. 2:10, 2 Пет. 3:18, Ефес 3:21

+ 12:1 Рим. 6:13

+ 12:2 Ефес 5:17, 1 Фесс. 4:3, 2 Кор. 4:16, Ефес 4:23

+ 12:3 Ефес 3:2, ДжакӀо 7:16
+ 12:4 1 Кор. 12:12-14, Ефес 4:16
+ 12:5 1 Кор. 10:17, 1 Кор. 12:27, Ефес 4:25
+ 12:6 1 Пет. 4:10, 1 Кор. 12:4
+ 12:7 1 Кор. 12:5
+ 12:8 1 Тим. 5:17, 2 Кор. 9:7

+ 12:9 1 Пет. 1:22, 1 Тим. 1:5, Орэд ЛъапӀэхэр 96:10,

+ 12:10 Иуан 13:34, 1 Пет. 1:22, 2 Пет. 1:7, 1 Фесс. 4:9, Евр. 13:1, Фил. 2:3

+ 12:12 Лука 18:1, Лука 21:36, Ефес 6:18, Кол. 4:2, 1 Фесс. 5:17

+ 12:13 Рим. 15:25, 1 Кор. 16:1, 1 Тим. 6:18
+ 12:14 Маттэ 5:44, 1 Пет. 3:9
+ 12:15 1 Кор. 12:26
+ 12:16 1 Пет. 3:8, Фил. 2:2
+ 12:17 1 Пет. 3:9, 1 Фесс. 5:15
+ 12:18 Марк 9:50, 2 Кор. 13:11, 1 Фесс. 5:13

+ 12:19 Ушъый гъэсэпэтхыдэхэр 20:22, Хэбзэ тхыжьыгъэр 32:35, Евр. 10:30

+ 12:20 2ПА 6:22, Ушъый гъэсэпэтхыдэхэр 25:21-22, Маттэ 5:44, Ушъый гъэсэпэтхыдэхэр 25:21-22

+ 13:1 1 Пет. 2:13, Тит 3:1

+ 13:4 1 Пет. 2:14,

+ 13:7 1 Пет. 2:17, Маттэ 17:27, Маттэ 22:21, Марк 12:17

+ 13:8 Иуан 13:34
+ 13:9 МысырикӀыжь 20:13-17,
+ 13:10 Иуан 14:15
+ 13:11 Ефес 5:14

+ 13:12 Иуан 1:9, Иуан 8:12, 1 Иуан 2:8, Ефес 5:8, 1 Фесс. 5:5, Ефес 5:11, Ефес 6:11, 1 Фесс. 5:8

+ 13:13 1 Фесс. 4:12

+ 13:14 Гал. 3:27, Якъуб 4:1, 1 Пет. 2:11, Рим. 7:23, Гал. 5:16, Гал. 5:24

+ 14:1 Рим. 15:1, 1 Кор. 8:9-11, 1 Кор. 9:22
+ 14:2 Дан 1:12, 1 Тим. 4:3
+ 14:3 Кол. 2:16
+ 14:4 Маттэ 7:1, Якъуб 4:11
+ 14:5 Гал. 4:10, Кол. 2:16
+ 14:6 Маттэ 15:36, 1 Кор. 10:30-31

+ 14:7 Рим. 6:2, Рим. 6:7, Гал. 5:24, Кол. 3:3

+ 14:8 1 Пет. 4:2, Гал. 2:20, 2 Кор. 5:15, Фил. 1:20

+ 14:9 1 Фесс. 5:10
+ 14:10 Маттэ 7:1, Лука 6:37, 2 Кор. 5:10
+ 14:11 Фил. 2:10-11
+ 14:12 Маттэ 12:36, Маттэ 25:19, Гал. 6:5
+ 14:13 Маттэ 7:1

+ 14:14 Хэбзэ тхыжьыгъэр 14:3, Марк 7:15-16, Апостол. 10:15, 1 Кор. 8:8

+ 14:15 1 Кор. 8:11
+ 14:17 Кол. 2:16, Евр. 9:10, Гал. 5:22
+ 14:19 2 Тим. 2:22
+ 14:20 Тит 1:15, 1 Кор. 8:9-13
+ 14:24 Ефес 1:9, Кол. 1:26
+ 14:25 Кол. 4:3-4
+ 14:26 Иудэ 1:24-25
+ 15:1 Рим. 14:1, Гал. 6:2
+ 15:2 Фил. 2:4-5

+ 15:3 Фил. 2:5, Фил. 2:8, Орэд ЛъапӀэхэр 68:10

+ 15:4 Рим. 4:23-24

+ 15:5 Рим. 12:16

+ 15:9 Рим. 3:29, 2СА 22:50, Орэд ЛъапӀэхэр 17:50

+ 15:10 Хэбзэ тхыжьыгъэр 32:43
+ 15:11 Орэд ЛъапӀэхэр 116:1
+ 15:16 Апостол. 9:15, Рим. 11:13
+ 15:19 Апостол. 15:12, 2 Кор. 12:12
+ 15:20 1 Кор. 3:10-11
+ 15:22 Рим. 1:13, 1 Фесс. 2:18
+ 15:23 Апостол. 19:21

+ 15:25 Апостол. 24:17, 1 Кор. 16:3, 2 Кор. 9:1

+ 15:26 Апостол. 19:21, 2 Кор. 8:4
+ 15:27 1 Кор. 9:11
+ 15:31 2 Кор. 1:10-11, 2 Фесс. 3:2
+ 15:32 Рим. 1:10

+ 15:33 2 Кор. 13:11, Фил. 4:9, 1 Фесс. 5:23, 2 Фесс. 3:16, Евр. 13:20

+ 16:1 Апостол. 18:18

+ 16:2 Фил. 2:29

+ 16:3 Апостол. 18:2, 1 Кор. 16:19, 2 Тим. 4:19

+ 16:5 Кол. 4:15

+ 16:13 Марк 15:21

+ 16:16 1 Пет. 5:14, 1 Кор. 16:20, 2 Кор. 13:12, 1 Фесс. 5:26

+ 16:17 1 Тим. 6:3, 2 Иуан 1:10
+ 16:18 2 Пет. 2:3, Кол. 2:4
+ 16:19 Рим. 1:8
+ 16:20 Рим. 15:33, УблапӀэ 3:15
+ 16:21 Апостол. 16:1
+ 16:23 1 Кор. 1:14

+ https://ibt.org.ru/ebook?id=ADG

Table of Contents

- КъэбарышӀур: ШӀошъхъуныгъэ зиӀэхэу Рим къэлэшхом дэсхэм апостол Паул тхылъэу афитхыгъэр

- ШӀошъхъуныгъэ зиӀэхэу Рим къэлэшхом дэсхэм апостол Паул тхылъэу афитхыгъэр

- АПЭРЭШЪХЬ
- ЯТӀОНЭРЭШЪХЬ
- ЯЩЭНЭРЭШЪХЬ
- ЯПЛӀЭНЭРЭШЪХЬ
- ЯТФЭНЭРЭШЪХЬ
- ЯХЭНЭРЭШЪХЬ
- ЯБЛЭНЭРЭШЪХЬ
- ЯЕНЭРЭШЪХЬ
- ЯБГЪОНЭРЭШЪХЬ
- ЯПШӀЭНЭРЭШЪХЬ
- ЯПШӀЫКӀУЗЭНЭРЭШЪХЬ
- ЯПШӀЫКӀУТӀОНЭРЭШЪХЬ
- ЯПШӀЫКӀУЩЭНЭРЭШЪХЬ
- ЯПШӀЫКӀУПЛӀЭНЭРЭШЪХЬ
- ЯПШӀЫКӀУТФЭНЭРЭШЪХЬ
- ЯПШӀЫКӀУХЭНЭРЭШЪХЬ